موشەکبارانەکەی هەولێر و پیلانی دژە هەرێم\nدوای دەرچونی بایدن، هیوایەک بۆ چارەسەری سیاسی لە ناوچەکەدا، بە یٔاسۆی سیاسیدا دیارە، بەڵام دۆخی عێراق، هێشتا بەپێی پیلانی سەردەمی ترامپ یٔاراستە دەکرێ. هێزە پیلانگێڕەکانیش، هەر یٔەوانەن کە خۆپیشاندەران لە بەغدادو بەسرە و سەماوە دەفڕێنن... سەرنگون و تیرۆریان دەکەن.\nیٔەم پیلانگێڕانە، گوایە یٔامانجیان تێکشکاندنی یٔەمریکایە. یٔەمە ڕواڵەتی روداوەکانە. ناوەخنەکەی ستراتیژی تایفەگەری ترسناکە. یٔەقڵیەتی تایفەگەری.. شیعە یان سوننە، جیاوازیان نیە. تیرۆرستانی سوننە، لە پێش و پاش روخانی سەدام، تاوان و یٔامانجەکانیان دیار بوو. هی یٔەم رەوتە تایفەگەرییە شیعەگەرایەش، زەق زەقە!\nتیرۆریستە سونیگەراکان لە سوننەی سیاسی جیاکرانەوە. شەڕی داعش پاساوێکی بەهێز بوو، رەوتێکی شیعەی چەکدار، پێچەوانەی سیاسەتی زۆربەی هێزە شیعەکانی عێراق، کە لەناو پرۆسەی سیاسیی یٔاسایی وڵاتەکەن، تەنها بازوی هێزی چەکدار بەکاربهێنن و هەتا یٔەشتوانن یٔاژاوە بگێڕن. یٔەم رەوتە یٔیستا کەمتر شەڕی داعش دەکەن، زۆرتر خەریکی بەرنامەی دوای داعشن!\nهەرێمی کوردستان، لەناو بازنەی پیلانی یٔەم هێزە تایفەگەراییەدایە، هەتا بە دەردی کەرکوک و خانەقین و شنگالی بەرن. بەڵگەشمان یٔەوەیە، مادەی (140) کە جێ بەجێ ناکرێ... یٔامانجی سیاسی-عەسکەری ترسناک هاندەری یٔەم جێبەنەکردنەی مادە بنەڕەتیە دەستوریەیە. لەم چەند مانگەی دواییشدا کە نەک بودجە، بەڵکو موچەش خراوەتە قوڕگی تایفەگەریەوە، یٔەمیش بەشێکە لەو پیلانەگێڕییەی دژی کوردستان لەیٔارادایە. لە کاتێکدا وەفدی کوردستان لە بەغدادە و هێزە شیعەکان هادی عامریان داناوە بۆ جۆرێک لە چارەسەری مامناوەنجی، کەچی لەم لاوە، پایتەختی کوردستان دەدرێتە بەر موشەک باران. یٔەمەش یٔەوە دەگەیەنێ رەوتی تێکدەری بەشێکی چەکداری شیعە، رێکەوتنی قبوڵ نییە!!\nتەوقیتی یٔەم کارانە، رێکەوت نییە. سیناریۆی تریشی بەدواوەیەو هەمووی مەترسین لەسەر هەرێمی کوردستان. هەروەکو چۆن مەترسیشن لەسەر خەباتی مەدەنی عێراق.\nلام وایە کاتێتی، هێزە کوردستانیەکان، بەرنامەی سیاسی نەزۆکی ساڵی پار وەلا بنێین و دوور لە ڤیتۆی سیاسی نەگوجاو لەبەردەم پرۆسەی چارەسەری سیاسی ناوخۆ، هێزەکان و سەرکردەکان، بڕیاری بەرپرسیارانە بدەن بۆ کۆتایی هێنان بە سیاسەتی لێکترازان.. بەرەو سازان. یٔەگینا یٔەم کاتە کەمەی لەبەردەمیشدا ماوە، لەدەست دەچێ. یٔەوکاتە کاڵەکیش دەستناکەوێت بە یٔەژنۆی سیاسیماندا بیانکێشین!


FRI, 23 MAR 2018 12:10 Erbil, GMT +3\nحکومەت و هاوڵاتیانی هەرێمی کوردستان هەلێکی گەورەیان لەبەردەستە بۆ دابینکردنی دەرفەتی فێربوون وخزمەتگوزاری بۆ لاوان کە پێشتر هەرگیز نەڕەخساوە. ئەمەش کارێکی سەختە لە بەردەم حکومەتی هەرێم، چونکە قوتابیان و لاوان بەردەوام داخوازی پلانی تازە و سەردەمیانە دەکەن. ناوەندەژمێری تەمەن لە هەرێمی کورستان 20 ساڵەو لەسەدا 36ی دانیشتوان تەمەنیان لە 15 ساڵ کەمترە، بۆیە حکومەتی هەرێمی کوردستان هەموو تواناکانی خۆی دەخاتە گەڕ بۆ ڕەخساندنی داهاتوویەکی گەش و سەرکەوتوو بۆ نەوەکانی.\nبۆ زانیاری زیاتر، هەندێک لە دوایین چالاکیی حکومەتی هەرێمی کوردستان، پەیوەست بە فێربوون و لاوان، وەهەروەها بەستەری ماڵپەڕی وەزارەتە پەیوەندیدارەکان، لە خوارەوە ئاماژەیان پێکراوە.\nکوردستان کاردەکات [پۆرتاڵی دۆزینەوەی کار]


دوایین زانیارییەکان سەبارەت بە مانگرتنی سێ بەندکراوی سیاسیی کورد لە بەندیخانەکانی ورمێ، یەزد و سەقز | KHRN\nماڵ هه‌واڵه‌کانبه‌ندكراوان\tدوایین زانیارییەکان سەبارەت بە مانگرتنی سێ بەندکراوی سیاسیی کورد لە بەندیخانەکانی ورمێ، یەزد و سەقز\nبە پێی زانیارییەکانی تۆڕی مافەکانی مرۆڤی کوردستان، رۆژی ١٠.٣١ “حەسەن رەستگاری مەجد” بەندکراوی سیاسیی کورد پاش بەڵێنی ئەرێنی جێگری داواکاری گشتیی ورمێ و پاش ٣٩ رۆژ کۆتایی بە مانگرتنەکەی هێناوە. هەروەها “قادر محەمەدزادە” و “ئیقبال زارعی” دوو بەندکراوی سیاسیی کوردی دیکە مانگرتنەکەیان لە بەندیخانەکانی یەزد و سەقزدا هەروا بەردەوامە.\nراپۆرتەکان باس لەوە دەکەن کە رۆژی پێنج شەمەی رابردوو، قادر محەمەد زادە لە شازدەهەمین رۆژی مانگرتنەکەیدا بە فەرمانی بەرپرسی بەندیخانەی یەزد بۆ ژوورە تاکەکەسییەکان گوازراوەتەوە. هەروەها حەسەن رەستگاری مەجدیش لە بەندیخانەی ورمێ بۆ نوسینگەی داواکاری گشتیی ئەم شارە گوازراوەتەوە و پاش بەڵێنی ئەرێنی جێگری نووسینگەکە سەبارەت بەدواداچوون بۆ داواکارییەکانی، کۆتایی بە مانگرتنەکەی هێناوە.\nلەلایەکی دیکەوە ئیقبال زارعی بەندکراوی سیاسیی کورد کە لە ٢٤ی رەزبەروە/ ١٠.١٦ مانی لە خواردن گرتووە، لەلایەن بەرپرسانی بەندیخانە و ئیتلاعاتی سەقزەوە کەوتۆتە ژێر فشارەوە تا کۆتایی بە مانگرتنەکەی بێنێت. فەرمانگەی ئیتلاعاتی ئەم شارە رێگە نادات ئیقبال زارعی بە مەرج ئازاد بکرێت، هەر بۆیە ئەویش وەکوو ناڕەزاییەک دەستی داوەتە مانگرتن.\nئەوە لە کاتێکدایە بڕیاری ئازادکردنەکەی بە مەرج، پێشتر لەلایەن “ئەنجومەنی پۆڵبەندی بەندیخانە” و “داواکاری گشتی”ی سەقزوە پشتڕاستکرابوویەوە.\nدەگوترێت بە هۆی مانگرتنەوە توشی بەربوونی خوێن لە ناوەوە بووە و هەروەها فشاری خوێنشی دابەزیوە. باس لەوەش دەکرێت لە ماوەی مانگرتن لە خواردنیدا، ئەم بەندکراوە سیاسییە بە شێوەیەکی بەرچاو کێشی دابەزیوە.\nحەسەن رەستگاری مەجد لە رۆژی یەکی رەزبەرەوە/ ٠٩.٢٣ بە هۆی هەڵوەشاندنەوەی رەگەزنامەکەی لەلایەن دادگای گشتی ورمێوە و هەڕەشەی ناوەندە ئەمنییەکان سەبارەت بە ناردنەوەی بۆ تورکیا پاش کێشانی سزاکەی، دەستی داوەتە مانگرتن لە خواردن.\nئەم بەندکراوە سیاسییە پێشتر لە چەندین دۆسییەی جیاوازدا بە تۆمەتی “ئەندامبوون لە پارتی کرێکارانی کوردستان (پەکەکە)” بە ١٥ ساڵ بەندکران، “مانەوەی نایاسایی لە ئێراندا” بە سێ ساڵ بەندکران و “پڕوپاگەندە دژی کۆماری ئیسلامی لە بەندیخانەدا” بە ساڵێک بەندکران سزادرابوو.\nکۆی ئەو سزایانەی بەسەر رەستگاری مەجدا سەپێندراوە ١٩ ساڵە، بەڵام بە پێی یاسای ناسراو بە تەجمیعی ئەحکام، سزای ئەم بەندکراوە سیاسییە بۆتە ١٥ ساڵ.\nسەبارەت بە قادر محەمەد زادە دەبێت بگوترێت کە ناوبراوە لە لقی دادگای گشتی مهاباد بە تۆمەتی کوشتنی بەئەنقەست بە “قەساس” (سێدارە) و حەوت ساڵ بەندکران (لە بواری گشتی) سزادرابوو. ئەم سزایە پاش تانەلێدان لە ساڵی ١٣٩٢/ ٢٠١٣ لەلایەن دیوانی باڵاوە هەڵوەشنێرایەوە و گۆڕا بۆ “دیە” واتە سزای دارایی. بەڵام بەم دواییانە پێی راگەیەنراوە کە سزای بەندکرانەکەی بە هۆی بوارە گشتییەکەیەوە جێبەجێ دەکرێت و هەر بۆیەش دەستی داوەتە مانگرتن لە خواردن.\nئەم بەندکراوە سیاسییە هەروەها لە دۆسیەیەکی دیکەدا بە تۆمەتی “موحارەبە” واتە دژایەتی لەگەڵ خودا ٢٠ ساڵ بەندکرانی بەسەردا سەپێندراوە. ناوبراو کە لە ١٤ ساڵ لەمەوبەرەوە بەندکراوە، بەرەبەیانی رۆژی ١٨ی خاکەلێوەی ئەمساڵ/ ٢٠١٩.٠٧.١٤ لە بەندیخانەی مهابادەوە بۆ بەندیخانەی یەزد گوازرایەوە.\nئیقبال زارعی رۆژی ١٩ی پوشپەڕی ساڵی ١٣٩٥/ ٢٠١٦.٠٧.٠٩ لەلایەن فەرمانگەی ئیتلاعاتەوە دەستبەسەر و پاش چەند مانگ بە تۆمەتی “هاوکاریکردنی حیزبی دیمۆکراتی کوردستانی ئێران” بە پێنج ساڵ بەندکران سزادرا. ئەم سزایە سەرەنجام بە پشت بە ستن بە یاسای “رازی بوون بە بڕیار” بۆ سێ ساڵ و نۆ مانگ کەم کرایەوە.\nئیقبال زارعیبەندکراوانی سیاسیی کوردحەسەن رەستگاری مەجدقادر محەمەد زادەمانگرتن له خواردن


کە منداڵ لە دایک دەبێت چی سوننەتە بۆى ئەنجام بدرێ؟ : ماڵپەڕی وەڵامەکان\nحەج و عومرەگوێزەبانەکە منداڵ لە دایک دەبێت چی سوننەتە بۆى ئەنجام بدرێ؟\nکە منداڵ لە دایک دەبێت چی سوننەتە بۆى ئەنجام بدرێ؟\nبرای بەڕێز: ئەوەی كە سوننەت بێت بۆ منداڵ ئەنجام بدرێت لە دوای لە دایك بوونی لە حەوتەمین ڕۆژی لە دایك بوونیدا بریتى یە لەم كارانەی خوارەوە:\nیەکەم : ناو نانی منداڵەكە بە ناوێكی شەرعی و مانادار و خۆش.\nدووەم : گوێزاوانە بۆ كردنی كە بریتى یە لە سەربڕینی (شەكێك یان كاوڕێك) ئەنجام بكرێت بە چێشت و موسڵمانانی بۆ دەعوەت بكرێت لە خزامان و برادەران و دراوسێیان … یان بەخشینەوەی بە سەر ئەوانەدا، ئەگەر نەتوانرا لە حەوتەمین ڕۆژدا بكرێت ئەوا دروستە ئەمەیان بخرێتە 14یەمین یان (21)مین ڕۆژی لە دایك بوونی.\nسێیەم : سەر تاشینی منداڵەكە.\nچوارەم : بە ئەندازەی كێشی تووكی سەری منداڵەكە زیو ببەخشیتەوە بە هەژارێك.\nپێنجەم : خەتەنەكردنی ئەگەر كوڕ بوو.\nشەشەم : گوێ كون كردنی ئەگەر كچ بوو.\nبەڵام بە نیسبەت بانگ دانەوە بە گوێ‌ی منداڵەكەدا: ئەوا هیچ فەرموودەیەكی ڕاست و صەحیح لەم بارەیەوە نەهاتووە، بۆیە ئەم بانگدانە سوننەت نى یە\nچۆن لە ڕۆژی لەدایکبوونی منداڵەوە ڕۆژی حەوتەم دەستنیشان بکەم بۆ گوێزەبانە؟ چ کاتێک سوننەتە قژی منداڵی ساوا بتاشرێ؟ وە ئایا تەنها بۆ کوڕ سوننەتە یان بۆ کچیش؟ پێناسەى گوێزەبانە و ناولێنانى حوکمى ئەنجامدانى گوێزەبانە بۆ منداڵی یەتیم و منداڵى زینا چۆنێتى عقیقە (گوێزەبانە) كردن بۆمنداڵ\nسەردان: ٥,٧٥٣ بەش: گوێزەبانە\nپرسیاری دواترئایا وێنەگرتن حەرامە ؟ بۆچى هەندێ لە مامۆستایان دەڵێن حەڵاڵە؟پرسیاری پێشترگەر كەسێك تواناى ڕۆژوگرتن و ژن هێنانى نەبوو دەتوانێت هەفتەى جارێك دەستپەڕ بكات؟


کێ دەڵێ رۆژهەڵاتی ناوەڕاست، حەزی لە شەڕ و ئاژاوەیە؟\nنیسان 02, 2020\nووژدانتان هەبێت پروپاگندەى نابەجێ راگرن\nهێلێکی گەرم بۆ خەڵکی هەژار دەکرێتەوە\nكۆمپانیای بلومینا لە ستراتیژیەتی خۆی بەردەوامە و گەورەترین ن…\nلە ئێران به‌هۆی به‌هه‌ڵه به‌كارهێنانی "میثانۆڵ" و…\nد. ڕزگار ئازەوانی - هه‌ولێر\nمێژووی راستەقینەی رۆژهەڵاتی ناوەڕاست بەو رادەیەش کە دەڵێن خوێنی لێ ناچۆڕێت؛ راستیەکەیتان دەوێ رۆژهەڵاتی ناوەڕاست، وەختی خۆی لانکەی پێکەوژیانی ئاشتیانە بووە.\nسەربازەکانی ئەمەریکا لە بەغدا، 2006\nمانگێ لەمەوبەر دیسان قەوانێکی سواو لێ دەدرایەوە و دەیانگوت: "خەڵکی رۆژهەڵاتی ناوەڕاست، بە خۆیان حەزیان لە شەڕ و ئاژاوەیە، بۆیە لەکۆڵیان نابێتەوە!" رێک لەو سەروبەندەدا، رێکەوتی ٨/١/٢٠٢٠ـی زایینی کەی‌تی مەک‌فارلەند جێگری جارانی راوێژکاری ئاسایشی نیشتمانیی ئەمەریکا هاتە سەر شاشەی کەناڵی فۆکس‌نیۆز و ئەویش قەوانەکەی لێ دایەوە و فەرمووی: "کورە خەڵکی رۆژهەڵاتی ناوەڕاست ئەوە چوارهەزار ساڵە لەناو خۆیاندا شەڕیانە؛ شەڕەنەتەوە و شەڕەهۆزە؛ شێتسەری و بەدبەختی! لێیان گەڕێن با هەروا بن وا خۆیان دەیانەوێ؛ ئەوان بەبێ ئاژاوە نایانکرێ و، شەڕیان بە لاوە ئاساییە!"\nئەوانەی حەزیان لێیە بە دنیای بسەلمێنن گوایە شەڕ و ئاژاوە بەشێکی دانەبڕاوی ژیانی خەڵکی رۆژهەڵاتی ناوەڕاستە و هەر لە خۆتەن شەڕاشۆ و ئاژاوەگێڕن، زوو زوو ئەو کڵێشەیە دەهێننەوە گۆڕێ؛ بەڵام ئەگەر سەرنجێکی مێژووی ناوچەکە بدەین، چیرۆکەکە بەو شێوازە نیە وا ئەوان باسی دەکەن.\nرادەی کوشتوبڕکردن لە رۆژهەڵاتی ناوەڕاستدا لە ناوچەکانی دیکە دنیا زیاتر نیە؛ سەرەڕای ئەوەی رۆژهەڵاتی ناوەڕاست، لانکەی سەرهەڵدانی ژیار و شارستانەت بووە، بە هەزاران ساڵ دین و نەتەوەی جیاواز، ئاشتیانە پێکەوە ژیاون و پێکەوە هەڵیان‌کردووە.\nهەر ساسان (ئیمپراتۆر)ێک ناوەبەناوە حوکمی رۆژهەڵاتی ناوەڕاستیکردبێ هەر لە خۆتەن یان لە ناچارییشدا بووبێ زانیویەتی حوکمی ئەو ناوچە بەبێ پێکەوەهەڵکردن و پێکەوەژیان و لێخۆشبوون بەڕێوە ناچێت و بە کردەوە ئەو پرینسیپە ریكوپێک و جوانانەی پێادە کردووە.\nراستە جیاوازی لەوانەیە ببێتە هۆی کێشە و ئاژاوەی خەڵکی سەر بە ساسانێک، بەڵام لەگەڵ ئەوەشدا سەرچاوەیەکە بۆ هێزی سیاسی و ئابووری؛ هەڵبەت مەبەست ئەوە بڵێین رۆژهەڵاتی ناوەڕاست ئەوسا شامی شەریف بووە و، وەکو دیمۆکراسیەکی هاوچەرخ بەڕێوە چوونە، بەڵام بۆ مانەوەی خۆیان ناچار بوون رەچاوی دابونەریت و بیروباوەڕی ئەو خەڵکە جۆراوجۆرەی بندەستی خۆیان بکەن، ئەگینا زوو لێک هەڵدەوەشانەوە.\nناوەڕاستی حەفتەم سەدەی زایینی، ئەو کاتەی وا رۆژهەڵاتی ناوەڕاست پێکڕا کەوتە دەست بسڵمانەکان و لەوپەڕی هیندستانەوە هەتا ئیسپانیا، حوکمیان دەکرد، خۆ زۆرینەی خەڵکی بندەستیان دیان (کریستیان) بوون؛ بسڵمانەکان بە گوێرەی قورئان، بە جوانی لەگەڵ جوولەکە و دیاندا دەجووڵانەوە.\nتەنانەت ئەو ئازادی و ئاسایشەی بۆ خەڵکی جوولەکەی رۆژهەڵاتی ناوەڕاست دابین کرابوو، لە ئەورووپادا هەر نەبوو؛ بە سەدان ساڵ لەو ئەورووپایە جوولەکەیان دەچەوساندەوە.\nمەغۆل لە دڕندەیی و خوێنمژیدا بەناونگن بەڵام کە رۆژهەڵاتی ناوەڕاستیان داگیر کرد و بوون بە یەکەم زلهێزی پانوبەرینی دنیا، زانییان بەبێ پێکەوەژیانی ئاشتیانەی ئەو هەموو دین و نەتەوە جیاوازەی بندەستیان، وڵات بەڕێوە ناچێت؛ هەربۆیە 'ئاشتەواییەکی مەغۆلانی'ـیان راگەیاند و، لێ گەڕان هەرکەسەو بە گوێرەی دابونەریت و دینی خۆی بجووڵێتەوە و بژیێت.\nئێڵخانەکان، بنەماڵەیەکی سەردەستی مەغۆل بوون؛ کە بوون بە ئیسلام دەستیان کردە بووژاندنەوەی وڵات و شێوازێکی وەکو رینیسانسەکەی ئیتالیایان گرتە بەر و ئاوەڕێکی چاکیان لە هونەر و زانست دایەوە؛ ئەو شێوازە هەتا سەروبەندی عوسمانیەکانیش مابوو؛ کە مۆدیرنیزاسیۆن و نوێبوونەوەی سیاسەت هاتە گۆڕێ، چێوەشێوکەدانی رۆژهەڵاتی ناوەڕاستیش دەستی پێکرد؛ شێعە و سوننە کەوتنە وێزەی یەکتر؛ دینەکان لێک هان دران؛ نەتەوەکانیان بەگژ یەکدا کرد و تۆوی ئاژاوە و دووبەرەکی و چەندبەرەکی چێندرایەوە.\nسەدەی بیستەمی زایینی، ئەورووپا دوو شەڕی هەرە گەورەی هەڵگیرساند و، هەموو دنیای تێوە گلاند؛ بەڵام کەی رەوایە هەر لە سۆنگە و روانگەی ئەو دوو شەڕەوە، ئەرووپا هەڵبسەنگێنین؟ هەربۆیە نابێ بڵێین رۆژهەڵاتی ناوەڕاست، بە خۆی حەزی لە ئاژاوەیە و بە شتێکی خۆتەن (زاتی)ـی بزانین؛ ئەڵبەت نامەوێ بڵێم رۆژهەڵاتی ناوەڕاست لە شەڕ و ئاژاوە پاکە، مەبەستەکەم ئەوەیە کە نابێ و ناشبێ هەر لە سۆنگەی شەڕەوە، ناوچەیەک هەڵبسەنگێنین و حوکمی بەسەردا بدەین.\n: https://time.com/5764119/middle-east-war-history/?fbclid=IwAR3oiKAzERu_ In1sVjFaPeQR6HBHr6iranrI3wlpobowmS6gFja3YBY\nئەو بابەتە وەرگێڕانێکی ئەو نووسراوەیە:\nHistory Shows What’s Wrong With the Idea That War Is ‘Normal’ in the Middle East\nمن تو كوشتی داپێكڤە بژین\nگەڵا جاف: بە هۆکاری سیاسی ئاوارەی شاخ و باشووری کوردستان بووین\nمستەر ئەربیل: کارمان کردووە لەسەر پشتگیریی ئافرەتان


سبەی بڕیار لەبارەی كەیسی كوشتنی "تریفە" دەدرێ.. لەلایەن مێردەكەیەوە كوژرابوو\n:: PM:02:25:06/07/2019 \nدۆسیەی كوشتنی "تریفە سەردار" كە ساڵی ڕابردوو لە 11ی ئایار لە هەولێر كوژرا، بەڵام هێشتا دادگا دوای ساڵێك دۆسیەكەی یەكلا نەكردووەتەوە، بڕیارە سبەی یەكەم دادگای تەمیز بڕیار لەبارەی دۆسیەكەوە بدات و كەسوكاری تریفەیش دەڵێن، گومان دەكەین كەیسەكە بە لاڕێدا ببرێ.\nڕووداوەكە بەمشێوەیە بوو، ژنێك بەناوی تریفە سەردار /29 ساڵ/ لەناو ئۆتۆمبێلەكەی لە بەرچاوی دوو منداڵەكەی لەلایەن مێردەكەیەوە تەقەی لێ كرا و كوژرا، ئەو كاتە ڕووداوەكە لە شەقامی 120 مەتری هەولێر ڕووی دا و لەگەڵ گرتنی هاوسەرەكەی تریفە، پۆلیس ڕای گەیاند، "بەپێی شایەتی منداڵەكانی، بكوژ بەپێی مادەی 406 لە یاسای سزادانی عێراقی گیراوە كە سزاكە گرتنی تاهەتایی تا لە سێدارەدانە".\nبەڵام دواتر لە دادگای تەمیزی هەولێر مادەكەی گۆڕا بۆ 411 و سزاكەی پێنج ساڵ گرتنە كە ئەگەر سیستمی شەو و ڕۆژی بۆ هەژمار بكرێ، ئەو پێنج ساڵە دەبێتە دوو ساڵ و نیو.\nمحەمەد سەردار برای تریفە بە "وشە" ی ڕاگەیاند، بڕیارە لە سبەی یەكەم دادگای تەمیز لە هەولێر بڕیار لەبارەی دۆسیەی تریفە بدات.\nڕوونی كردەوە كە هێشتا ئەوان گومانیان هەیە مادە یاساییەكانی پێویست بە كەیسەكە دەستكاری كرابێت و لە بەرژەوەندی تۆمەتباری ڕووداوەكە. ئەو گوتی، "بەپێی هەموو بەڵگە و شایەتەكان، هاوسەری تریفە بكوژەكەیە و پێویستە ئەو هەوڵە ڕابگیرێ كە ئاماژە بۆ ئەوە دەكەن تریفە خۆی تەقەی لە خۆی كردووە". هاوكات داوای كرد، میدیاكانی كوردستان هاوكاربن تا ڕێگربن لە بەلاڕێدابردنی دۆسیەی كوشتنی تریفە بكرێ.\nجێی ئاماژەیە نزیكەی 11 مانگ پێش ڕووداوەكە، تریفە و هاوسەرەكەی دەبێت بە كێشەیان و لە یەكەم ڕۆژی جەژنی رەمەزانی ساڵی رابردوودا هاوسەرەكەی بەشێوەیەك لە تریفە دەدات كە هەموو سەروچاوی شین دەكاتەوە. ئێستە مێردەكەی تەریفە لە گرتووخانەیە و خێزانەكەیشی نایانەوێ هیچ قسەیەك لەبارەی ئەو دۆسیەیەوە بكەن.\nبڕیارە سبەی سەعات نۆ دۆسیەكە بڕیاری لەسەر بدرێت و كەسوكاری تریفە داوا دەكەن میدیاكان لەبەردەم دادگای هەولێر ئامادەبن بە مەبەستی ڕووماڵكردنی پرۆسەی دادگاییكردنەكە.\nچه‌ند كرێكارێكی بیانی ده‌ستدرێژی سێكسییان کراوەتە سه‌ر\nمەلا مەزهەر ئازاد كرا\nپۆلیسى سلێمانى ددانپێدانانى تۆمه‌تبارێك بڵاو ده‌كاته‌وه\nژنێك لە كاتی خۆكوشتندا گیرا


مــوزایــەدە | Hallå konsument - Konsumentverket\nبە هاوار راگەیاندنی نرخی شتەکان لە کاتی موزایەدە ئەوەندەش پڕ ماجەرا نییە کە مرۆڤ پێی وایە. بەڵام وا باشە مرۆڤ بزانێ مافەکان و ئەرکەکانی چین لە پێش ئەوەدا کە پێشنیاری نرخێک بکا.\nلە بیرتــان بـێ\nکاڵاکان بە جوانی تاقیکەوە لە کاتی نومایش کردندا.\nلە بیرتان بێ کە ئێوە دەبێ پابەند بن بەو نرخەی کە پێشنیاری دەکەن.\nکۆنترۆلی بکەن بزانن ئایا باجی ناراستەوخۆ واتە باجی سەر کاڵا لە نرخەکەدا گونجاوە و هەر وەها ئایا مەسرەفی تریش دێتە سەر نرخەکە. مەزادخانەکە ئەرکدارە کە بە روونی لەم رووانەوە زانیاری پێشکەش کا.\nئامادە بن کە دەبێ یەکسەر پارەکە بە حازری بدەن و کاڵاکە یەکسەر هەڵگرن.\nلە کاتی موزایەدە کە پێشنیاری نرخێک دەکەن یاسای کڕین بۆ بـەرخــۆران [بەکارهێنەران] ئێوە دەپارێزێ بەڵام مافی پەشیمانبوونەوەتان نییە.\nبۆ موزایەدەی ئینتەرنێتیش یاسای کڕین لە دوورەوە و کڕینی لەبەر ماڵێ خۆتان ئیعتیباری هەیە. کاتێ ئێوە لە موزایەدەی ئیـنـتەرنـێتـی شتێک لە کۆمپانیایەک دەکڕن هەر هەمان ڕێساکان لە ئارادان کە لە کاتی کڕینی شتی تر لە ئینتەرنێت لە ئارادان. واتە ئێوە مافی پەشیمانبوونەوەتان هەیە و ١٤ رۆژتان ماوە هەیە لە کڕینەکە پاشەگەز بنەوە.\nكاڵای دەستی دوو لەو دۆخەدا کە هەیە دەفرۆشرێ\nدەبێ حسابی ئەوە بکەن کە کاڵای دەستی دوو کەموکۆڕییان هەیە. لە موزایەدەکان هەموو کاڵایەکی دەستی دوو لەو دۆخەدا کە هەیە دەفرۆشرێن. واتە ئێوە بۆتان نییە لە پاش کڕینەکە گازندە بکەن لەو هەڵانە کە دەبوو خۆتان بیانبینن. بەڵام ئەگەر لە دۆخێکی خراپتردابێ لەوەی کە دەبوو ببێ، بە لەبەرچاوگرتنی ئەو نرخەی ڕاگەیەنرا، دەکرێ وەکوو هەڵەی کاڵا حساب بکرێ.\nکاڵای تازە دەبــێ بێ کەموکووڕی بن\nدەبێ مرۆڤ بتوانێ متمانە بکا کاتێ مەزادخانە دەڵێ کاڵاکە تازەیە. ئەگەر کاڵایەکی نوێ کەموکووڕییەکی هەبێ دەبـێ مـەزادخـانەکە ئەمە ڕاگەیەنێت.\nئێوە بۆتان هەیە سكاڵای کاڵا پێشکەشکەن ئەگەر هـەڵـەی تێدابێ\nمرۆڤ دەبێ بتوانێ چاوەڕوانی دۆخێکی تایبەتی بێ بۆ کاڵایەک بە لەبەرچاوگرتنی ئەوەی چەندە کۆنە و نرخەکەی چەندە. کاڵاکە بەو پێیە حسابی بۆ دەکرێ بە چ نرخێک بانگ کراوە نەک ئێوە چەندتان پێداوە. ئەگەر کاڵاکە وا نیە وەک ئێوە چاوەڕوان بوون دەتوانن شکایەت بەرنە لای مەزادخانەکە. پێوەندی بگرن لەگەل مەزادخانەکە و بۆیان باس بکەن کە ئێوە رازی نین لە کاڵاکە و بۆچ لاتان وایە کە هەڵەی هەی.\nسکاڵا لە کاڵا بەرنە لای مەزادخانەکە یان لای فرۆشیارە راستەقینەکە\nجاری وایە مەزادخانەکە نوێنەری کەسێکە، بۆ نموونە میراتی لەپاشبەجێماو یان تاکە کەسێک. ئەمە دەبێتە کڕین لە دەڵاڵ. بۆ حاڵەتی کڕین لە دەڵاڵ ئێوە دەتوانن هەڵبژێرن ئایا سکاڵاکە بەرنە لای مەزادخانەکە یان لای فرۆشیارە راستەقینەکە، واتە ئەو کەسەی فرۆشەکەی بە مەزادخانەکە ســپاردووە. ئەگەر کۆمپانیایەک مەزادخانەکەی هەڵبژاردبێ بۆ کاروباری فرۆشەکە، دەبێ ئێوە رووبکەنە کۆمپانیاکە.


بە مارشێکی گەورە سەرنجی جیهان ڕاکێشین – hkkurdistan\nHome 6 ئەرشیفی بابەتەکان 6 بە مارشێکی گەورە سەرنجی جیهان ڕاکێشین\nبە مارشێکی گەورە سەرنجی جیهان ڕاکێشین\nگوشارە جیا جیاکان لە لایەن دەوڵەتی عێراق، دەوڵەتانی ناوچەکە و جیهانیش بۆ هەڵوەشانەوەی ئەنجامەکانی ڕیفراندۆم و ڕەتکردنەوەی سەربەخۆیی کوردستان، تەنیا یەک لایەنی ئەو کۆمەڵگایانە پێی هەستاون کە دەوڵەتەکانن. یانی هاوڵاتیانی ئەو کۆمەڵگایانە مەرج نییە هاوڕای دەوڵەتەکانیان بن بێگومان. ئەمەش هەنگاوێکە بۆ ملهوڕی نواندنی ئەو دەوڵەتانە بەسەر کۆمەڵگاکانی خۆیان و دەرەوەی خۆشیاندا تا ئیرادەی سەربەخۆی هاوڵاتیانی خۆشیان سەرکوت بکەن و بوێریان لێ زەوتکەن بڕیاری چارەنوسی خۆیان بدەن وەکو خەڵکی کوردستان.\nلایەنێکی دیکەی مەسەلەی ڕیفراندۆمەکەی کوردستان و سەربەخۆییش بریتییە لە ڕۆڵ و ڕوانگەی هاوڵاتیانی ئاسایی ئەو وڵاتانە دەربارەی پرسی جیابونەوەی کوردستان و پێکهێنانی دەوڵەتی سەربەخۆ، کە تا ئێستا هێشتا بە شێوەی عەمەلی هەڵوێستی خۆی نیشان نەداوە. ئەگەرچی خەڵکی شارەکانی کوردستانی ئێران لەگەڵ بەڕێوەچونی ڕیفراندۆمەکە، ڕژانە شەقامەکان و بە دەربڕینی شادی و خۆشی کەڕنەڤاڵی پاڵپشتیی خۆیان بۆ سەرکەوتنی ڕیفراندۆم بەڕێوەبرد. ئێمە دەبێ ئەم هێز و ئیرادە جەماوەرییە بکەین بە پاڵپشتی خۆمان و دۆزەکەمان.\nخەڵکی کوردستان و هێزە سیاسییەکان دەتوانن تاکتیکی سیاسی تا ئێستایان بگۆڕن و ڕوبکەنە جیهانی شارستانی و هاوڵاتیانی ئاسایی کۆمەڵگاکان بانگهێشت کەن بۆ دیفاع کردن لە مافی بڕیاردانی چارەنوسی خۆیان و لە ئاکامەکانی ڕیفراندۆم کە سەربەخۆیی کوردستانە.\nهەڵەیەکی گەورەیە خەڵکی کوردستان بە دیار حزبەکانی کوردستانەوە دانیشن و بزانن چۆن گفت و گۆ و سات و سەودا دەکەن لەگەڵ دەوڵەتانی عێراق و ناوچەکە و جیهان بەسەر نەتیجەی ڕیفراندۆمەکایانەوە. بەڵکو دەبێ کۆمەڵگای کوردستان بە ژن و پیاوەوە بە گەورە و بچوکەوە بێنە مەیدان بۆ دیفاع لە ڕیفراندۆمەکەیان و لە ئاکامەکەشی کە سەربەخۆیی کوردستانە. وە بە ڕیزی سەدان هەزارییەوە شەقامی شارەکانی کوردستان پڕکەین لە جۆش و خرۆش و مارشی گشتی بۆ دیفاع لە بڕیاری گشتی خەڵکی کوردستان لە ڕیفراندۆمدا بەرپابکەین.\nبە خەباتی مەدەنی خۆمان سەرنجی رای گشتی جیهان بۆ لای سەربەخۆیی ڕاکێشین، جیهان بانگهێشت کەین بۆ لای مافی ڕەوای ڕیفراندۆم و داوا لە خەڵکی سڤیلی کۆمەڵگاکانی ناوچەکە و جیهان بکەین لەم بڕیارەماندا پشتیوانی خەڵکی کوردستان بکەن. وە بۆ دەستپێکردنی پرۆسەی دامەزراندنی دەوڵەتی کوردستان پشتیوانمان بن، چونکە بڕیار هی خەڵکی کوردستان خۆیەتی و بەم بڕیارەی چارەسەرێکی عەقڵانیی بۆ کێشەیەکی مێژویی چەشنی مەسەلەی کورد کردۆتە بڕیار. وە ئەم هەنگاوش ناوچەکە بە ئاراستەی ئارامی و سەقامگیری دەبات.\nهەر ئێستا دەبینین ئەوەی ئارامی و ئاساییشی ناوچەکەی تێکداوە، خودی دەوڵەتانی عێراق و تورکیا و ئێرانن، وە دەوڵەتانی زلهێز و ئەوروپاییش بێدەنگیان هەڵبژاردوە وەکو هەڵکردنی گڵۆپی سەوز بۆ ئەم دەوڵەتانە دژی خەڵکی کوردستان مانۆڕ ئەنجامدەن. کەوابێ سەرانسەر خەڵکی کوردستان لەپێناو شکۆمەندی و بڕیاری بوێرانەیاندا دەبێ لەمەیداندا ڕاوەستن بۆ دیفاع لە خواستی سەربەخۆبونیان لە عێراق.\n٣ ئۆکتۆبەر ٢٠١٧


دیالە: داعش چەند کێڵگەیەکى گەورەى نەوت و گاز کۆنترۆڵ دەکات\nدەوڵەتى ئیسلامى لە عێراق و شام ناسراو بەداعش لە باشورى ناحیەکانى جەلەولا و سەعدیەو لە نزیک زنجیرە چیاى حەمرین ، دەستى بەسەر چەند کێڵگەیەکى گەورەى غاز و نەوت دا گرتووە، حکومەتى عێراقیش ئامادەکارى دەکات بۆ دەرهێنانى ئەو کێڵگانە لە بن دەستى داعش.\nپێشتر چەندین کۆمپانیاى بیانى هەوڵیانداوە گرێبەست لەگەڵ وەزارەتى نەوتى عێراق دا ئەنجام بدەن ، بۆ دەرهێنانى نەوت و غاز لەو کێڵگانەى لەئێستادا کەوتووەتە ژێر کۆنترۆڵى داعش ، بەڵام خراپى بارودۆخى ئەمنى رێگر بووە.\nئەنوەر حسێن بەرێوەبەرى ناحیەى جەلەولا، بەدەنگى ئەمریکاى راگەیاند" دوو کۆمپانیاى تورکى و کۆرى ویستوویانە گرێبەست لەگەڵ وەزارەتى نەوتى عێراق دا بکەن بۆ دەرهێنانى نەوت و غاز لەو کێڵگانەى کە لە ئێستا داعش دەستى بەسەردا گرتوون، بەڵام سەرکەوتوو نەبوون".\nهەرچەندە داعش دەستى بەسەر کێڵگە غازى و نەوتیەکانى سنورى حەمرین دا گرتووە، بەڵام ئەو رێکخراوە نەیتوانیووە سود لە غاز و نەوتى ئەو کێڵگانە وەربگرێت بەو پێیەى بەرهەم هێنانى سوتەمەنى لەو کێڵگانە کارى زۆرى دەوێت.\nزیاد ئەحمەد ئەندامى خولى پێشووى ئەنجومەنى پارێزگاى دیالە، بەدەنگى ئەمریکاى راگەیاند"کۆمپانیایەکى فەرەنسى کارى لە کێڵگە غازیەکانى حەمرین دا کردووە کە ئێستادا کەوتوونەتە دەست داعش و بریاربووە ساڵى 2016 غاز لەو کێڵگانە بەرهەم بێت ".\nلەدواى رووخانى رژێمى بەعسەوە چەندین کۆمپانیاى بیانى هەوڵیانداوە گرێبەست لەگەڵ وەزارەتى نەوتى عێراق دا ئەنجام بدەن بۆ دەرهێنانى نەوت و غاز لە کێڵگەکانى حەمرین ، بەڵام گرفتى ئەمنى لەمپەر بووە لە بەردەمیاندا.\nئیبراهیم حەسەن باجەڵان سەرۆکى پێشووى ئەنجومەنى پارێزگاى دیالە، بەدەنگى ئەمریکاى راگەیاند"کۆمپانیایەکى یابانى ویستوویەتى وێستگەیەکى گەورەى کارە لە غازى حەمرین دروست بکات ، بەڵام خراپى بارودۆخى ئەمنى پرۆژەگەى شکست پێهێنا".\nپێچەوانەى کێڵگە نەوتى و غازیەکانى سنورى حەمرین کە لەلایەن داعشەوە کۆنترۆڵکراوە ، حکومەتى عێراقى رێگەى بە کۆنترۆڵکردنى کێڵگە نەوتیەکانى نەفتخانەى باشورى خۆراواى زنجیرە چیاکانى حەمرین لەلایەن ئەو رێکخراوەوە نەداوە و هێزێکى گەورەى لە نزیکى جێگیرکردووە.\nڕاپـۆرتی دڵشاد ئه‌نوه‌ر - داعش و نه‌وت


مەلا بەختیار: كارەساتە حزب‌و دەسەڵات گۆڕانکاری ئەنجام نەدەن - قەندیل 24\nسەرەکی / تۆپ ستۆر / مەلا بەختیار: كارەساتە حزب‌و دەسەڵات گۆڕانکاری ئەنجام نەدەن\nقەندیل ٢٤ تۆپ ستۆر, چاوپێکەوتن 175 بینین\nكاتێك كۆمەڵ‌و رێكخراوەكان دەگۆڕێن، بێگومان دەبێ حزبیش بگۆڕێت، نەك بچەقێت!\nئەمڕۆ (27/5/2019) ماڵپەڕی قەندیل 24، سەردانی مەلا بەختیار، لێپرسراوی دەستەی كارگێڕیان كردو لەدیدارێكیشدا مەلا بەختیار، پاشئەوە بەگەرمی پیرۆزبایی ئاراستەی رێكخراوی ئازادی لاوانی كوردستان كردو ئومێدیخواست ئەو رێكخراوە، كە لەسەرەتاوە ویسترا رێكخراوێكی نوێ بێ لەچا‌و رێكخراوەكانی تر، بەڵام ئێستا بەهۆی قەیرانی داراییەوە تاڕادەیەك لەچالاكی كەوتوون، بەڵام لەچالاكی ئەقڵ، گۆڕانكاری نەكەون‌و پێویستە ئەو رێكخراوە كە بەستراتیج‌و پرۆژەیەكی نوێ هاتە كایەوە‌و لەنوكەوە ئاگادار‌و دەستم هەبووە لەدامەزراندنەكەی‌و لەنوسینی بەرنامەو دروشمەكانی، ئومێدەوارم ئەو گۆڕانكاریانەی كە هەیە، یادەكەیان بقۆزنەوە بۆ ئەوەی رێكخراوێك بن بۆ ئەم سەردەمە، نەك رێكخراوێك بن لەسەردەمی رابردوو، هاوكات لەبارەی كاریگەرییەكانی تەكنیك‌و تەكنەلۆجیا، ئاماژەی بۆ ئەوەكرد:\nجاران، كە لێپرسراوانی سیاسی و حزبەكان لەگەڵ ئەم دەڤەرانە دادەنیشتین، قسەكان ئەوەبوو كە یەكێتی‌و هێزی پێشمەرگە چیدەكەن؟ ناكۆكی نێوان لایەنە سیاسییەكان بەكوێ گەیشتووە؟ حوكمڕانییەكەمان چۆن بێ‌و چۆن نەبێت؟ هەموو كۆبوونەوەو هەواڵ‌و تێكستە سیاسیەكانی دوای راپەڕین، (چونكە پێش راپەڕین هەمووی شۆڕشگێڕانە بوون)، هەموبۆچونەكان لەقاڵبێكی سیاسی، یان ئەو پەڕی لەقاڵبی ئەو رێكخراوانەدا بوون كە سەر بەحزبێكی سیاسی بوون. وتارەكانیشمان تا ساڵی (1999 و 2000) بەهەمانشێوەبوون. بەڵام دواتر رەهەندی وتارو بۆچوون‌و پەیوەندییەكانی كۆمەڵایەتی، گۆڕانیان بەسەرداهات. بەهۆی ئەوەشی ئینتەرنێت لەساڵی (1994) هاتە كوردستانەوەو وردە وردە لەراگەیاندن كاریگەرییەكانی رەنگیاندایەوە، بەڵام كاریگەرییەكانیش ئەوەندەی تەكنیكی بوون، مەعریفی نەبوون. ئەوەندەی زانیاری بوو، ئەوەندە كاریگەرییەكانی كۆمەڵایەتی، لەسەر خێزان‌و هەست‌و هەڵوێستی تاك‌و سەرەنجامیش لەسەر بازاڕ نەبوون. بەڵام ئێستا بەهۆی گەشەكردنی ئینتەرنێت‌و ئەو هەموو پەلوپۆیەی هەیەتی بەتایبەتی لەسۆشیالمێدیا، ئێستا تاك سەربەخۆیی خۆی وەرگرتووە لەگەڵ سۆسیالمێدیا، بازاڕ تێكەڵبووە لەگەڵ سۆسیالمێدیا، كۆمەڵ بەشێوەیەكی گشتی زۆر كەوتۆتە ژێر كاریگەری سۆشیالمێدیا‌و تەكنیك‌و تەكنەلۆجیای نوێ، پاشان كەلتور و پەیوەندیەكانی خەڵك، پەیوەندییەكانی خێزان، تێگەیشتنی باوك بۆ كچ، برا بۆ خوشك، زانكۆ و پەیمانگەكانمان، تەنانەت پرۆگرامی خوێندنگەكانمان هەموویان گۆڕانكاری سەراپایی بەسەردا هاتووە. بۆ نمونە كۆلێجی تەكنیكی و كۆمپیوتەرو پەیمانگەكانیان هەیە، ئەمانەش دیاردەی تازە تازەن كە سەرەنجامی ئەو كاریگەریانە هاتوون، لەدنیادا جیهانگیری و تەكنیك‌و تەكنەلۆجیا بەدییانهێناوە. واتە لەڕوی بابەتییەوە گۆڕانكارییەكان لەكۆمەڵ، لەچینەكان، لەدەسەڵاتەكانی دنیا، لەبازاڕ، لەگیرفان‌و لەویژدانیش رویداوە. هیچ كەسێكیش ناتوانێ بڵێ لەم گۆڕانكاریانە بەدەرم.\nلێپرسراوی دەستەی كارگێڕی، ئاماەژی بۆ ئەوەشكرد، كە لێكەوتەی سەرنج‌و تێڕوانینەكانیشی سێ ئاراستەیە، ئەوانیش: ئاراستەی یەك تاك‌و رووناكبیرییە، ئاراستەی دووەم رێكخراوەكان‌و ئێنجی ئۆكانە، ئاراستەی سێهەمیش حزبەكان‌و دەسەڵاتەكانە‌و وتی: لەبارەی تاكەوە، حزب‌و رێكخراو بیەوێ یان نا، تاك كەوتۆتە ژێر كاریگەری گۆڕانكارییەكان‌و سۆشیالمێدیا‌و ئەو رووداوانەی لەسەر ئاستی دنیا خەریكن بنەماكانی كۆمەڵایەتی‌و چینایەتی‌و خێزانیش دەگۆڕن.\nرێكخراوەكانیش، هەموو ئەوانەی سەر بەحزب یان لەدەرەوەی حزبن، كە تاك‌و كۆمەڵ گۆڕانیان بەسەردا هاتووە، ئایا رێكخراوەكان، وەكو رێكخراوە بچوكەكانی ئێنجی ئۆ، یان رێكخراوەكانی سەر بەحزب دەبێ چیبكەن؟ هیچ رێگەیەك لەبەردەمی رێكخراو و سەندیكاكان نییە، تەنها دەبێ رێكخراوی ئەم سەردەمە بن. بەرنامە و پێكهاتەو كۆبوونەوەكانیان‌و پەروەردەكانیان، ئامانجەكانیان‌و بگۆڕن‌و گۆڕانكاری لەسەراپا ستراكچەرو فكرو ئاراستەی خۆیان‌و چۆنێتی خەباتی دیموكراسی‌و مەدەنی خۆیان بكەن‌و هیچ رێگەیەكی تر لەبەردەمیاندا نییە. گۆڕانكاری نەكەن هەموویان دەپوكێنەوە.\nجەختیشیكردەوە: كاتێك كۆمەڵ‌و رێكخراوەكانیش دەگۆڕێن، بێگومان دەبێ حزبیش بگۆڕێت، نەك بچەقێت! بەڵكو كارەساتە حزب‌و دەسەڵات خۆیان نەگۆڕن، بەڵكو لەئۆرۆپا لەسەدەی هەژدەو نۆزدەهەم‌و بیستەمەوە، رێكخراوەكان فشاریان دەبرد سەر حكومەت گۆڕانكاری دروست بكەن. بەڵام ئێستا بەپێچەوانەوە، جیهانگیری حكومەتەكان‌و كۆمپانیا زەبەلاحەكانی دنیا دروستیانكردووە، جیهانگیری، كۆمپانیاكانی جیهان، ئابوری جیهان، راگەیاندنی جیهان، ئاسایشی جیهان، هەموویان دەسەڵاتی گەورە گەورە دروستیان دەكات، چ دەسەڵاتی سیاسی، چ دەسەڵاتی راگەیاندن، كە دەسەڵاتی چوارەمە، چ دەسەڵاتی ئابوری دروستیان دەكات‌و كاریگەریان لەسەر حزب، لەسەر رێكخراو، لەسەر سەندیكاو كۆمەڵ‌و لەسەر تاك، لەسەر چین‌و خێزانیش هەیە. كەواتە رەوا نییە حزب‌و دەسەڵاتی ئێمە، كە بەدرێژایی مێژوو گللەیمان لەوەبووە جیهان نەهاتووەتە ناومان پشتگیری نەكردوین، دەوڵەت‌و كۆمپانیاكان پشتیوانیان نەكردووین، بەڵام ئێستا كە جیهان گۆڕاوە، كۆمپانیاكان دێن‌و راگەیاندنی دنیاش گۆڕاوە، ئازادییەكی لیبراڵی لەهەموو دنیادا هەیە، ناكرێ حزبەكان‌و دەسەڵات‌و سیستەم‌و پەرلەمانی ئێمە كۆسپبن لەبەردەم ئەم شەپۆلانەی گۆڕانكارییەكان كە دێن بەرەو وڵاتەكەمان! ئەگەر وابكەن ئەوە مەترسییەكی ئێجگار گەورەیە كە بەربەست بین لەبەردەم شەپۆلەكانی گۆڕانكارییەكان. بەپێچەوانەوە دەبێت تێكەڵی ئەو شەپۆلانەبین بەپێی تایبەتمەندییەكانی خۆمان.\nبۆیە ئومێدموایە ئەم ماڵپەڕو رێكخراوانەی هەتانە لەناوچەكەتان لەرانیەو قەڵادزێ، لەگەرمیان، لەخانەقین، لەبادینان‌و خۆشناوەتی‌و هەر ناوچەیەك لەناوچەكانی كوردستان، ئێمەی ناچار بەشەپۆلی گۆڕانكارییەكان‌و دیاردەو دەركەوتە تازەكان كردووە. ئێوەو مانانیش بەشێكی گرنگی ئەركەكانتان بووە بەمە گەر بتانەوێ زیندوو بن، لەناو گۆڕانكارییەكان بن، لەناوچین‌و تاكەكان‌و بزوتنەوەیەكی زیندوی سەردەمەكەبن، بەشێكی ئەركەكانتان ئەمەیە. هیچ كاریگەرییەكیشتان نابێ ئەگەر زمانی ئەم سەردەمە نەزانن، كە زمانی تەكنیك‌و سۆسیالمێدیا‌و پەروەردەی هاوچەرخە.


ئێران دژی زایۆنییەکانە/ بەردەوام دەبین لە مانەوە لە سووریا - Mehr News Agency\n18 reşemiyê 2019 - 08:46\nNews Code 25079\nئێران دژی زایۆنییەکانە/ بەردەوام دەبین لە مانەوە لە سووریا\nوەزیری دەرەوەی ئێران لە کاردانەوە بە قسەکانی مایک پێنس کە دژی ئێران لە وەرشۆ لێدوانی دابوو، وتی: ئەم قسانە گاڵتەجاڕه.\nبە ڕاپۆرتی ئاژانسی مێهر، محەمەد جەواد زەریف، وەزیری دەرەوەی ئێران بە گۆڤاری ئێشپیگلی ئاڵمانی ڕایگه‌یاند: قسەکان و لێدوانی جێگری سەرۆک کۆماری ئەمریکا مایەی پێکەنینە و گاڵتەجاڕین. ئێران هەمیشە پشتیوانی لە یەهودییەکان کردووە و ئێمە تەنیا دژ بە زایۆنییەکانین.\nئەو سەبارەت بە هێزی سەربازی ئێران وتی: ئێمە ناچارین بەرگری له خۆمان بکەین چون ناوچەکەمان پڕه لە چەک. تەنیا وڵاتانی کەنداوی فارس ساڵی ڕابردوو زیاتر لە ۱۰۰ ملیار دۆلار چەکیان کڕیوە. ئەگەر ئەورووپا نیگەرانە لە سیستمی مووشەکی ئێران، کەواتە با ئەوان فڕۆکەی جەنگی بە ئێمە بفرۆشن.ئێژە ئەزمونی ٨ ساڵ شەڕی عێراقمان هەیە، ئێران کاتی شەڕی عێراق هیچی بۆ بەرگری کردن لە خۆی بەدەستەوە نەبوو.\nزەریف سەبارەت بە حزبۆڵای لوبنان ڕایگه‌یاند: حزبۆڵا لە بەرانبەر زایۆنییەکان لە خۆی بەرگری دەکات. ئیسڕائیل ئازادانە لە سووریا هێرش ئەنجام دەداتو ئاسمانی لوبنان دەبەزێنێت. ئیسڕائیل زیاتر لە ۳۰۰ هێرشی کردووەتە سەر سووریا بەڵام کەس هیچ ناڵێت. ئایا ئەمە پێشێل کردنی یاسا جیهانییەکان نییە.\nئەو سەبارەت بە کشانەوەی ئەمریکا لە سووریا ڕایگه‌یاند: کشانەوەی ئەمریکا لە سووریا کێشەکان چارەسەر ناکات، تاکوو دەستێوەردان لە ناوچەکە بکات بشێوی و ناکۆکی زیاتر پەرە دەسێنێت. بوونی ئێران لە سووریا بۆشەڕی دژ بە تیرۆریستەکانە، هەر بۆیە تاکوو ئەوکاتەی پێویست بێت لە سووریا دەمێنینەوە.\nوەزیری دەرەوەی ئێران سەبارەت بە ئاوارەکانیش وتی: ئێمە لامان وایە دەبێت ئاوارەکان بگەڕێنەوە. هەروەها دەبێت ڕێگەچارەیەک بۆ ئەمنیەتی کوردەکان بدۆزرێتەوە. لام وایە پێویستە تورکیا و سووریا بە ڕێککەوتن بگەن. سەیر نییە ئەورووپا بێ دەنگە لە هێرشەکانی سعوودییە بۆ سەر یەمەن، بەڵام سووریا بە پێشێل کردنی مافی مرۆڤ تاوانبار دەکات.\nئەو ئاماژەی دا: بابەتی کوژرانی خاشقجی و بێ دەنگ بوونی ئەورووپا زەربی سەختی لە پرستیژی مافی مرۆڤی ئەورووپا داوە. عەرەبستان چون هاوپەیمانی ئەمریکایە دەتوانێت هەرچی کارە بیکات. ئەمریکا ئەم دڵنیاییەی بە ئیسڕائیل و عەرەبستان داوە هەر کارێک دڵیان بیخوازێت ئەنجامی بدەن.


مەلا بەختیار: هاوکارى ئەو پێشمەرگانە بڕدرا کە مام جەلال بۆى بڕینەوە\n2021.09.02 - 16:00\nمەلا بەختیار رایگەیاند، حکومەت هاوکارى پێشمەرگەکانى 1976 ى بڕیوە و داوادەکات بڕیارەکە هەڵبوەشێنرێتەوە.\nمەلا بەختیار ئەندامى ئەنجومەنى سیاسی و بەرژەوەندى یەکێتى لەپەیامێکدا بۆ سەرۆک و جێگرى سەرۆکى حکومەت رایگەیاندووە، "دەزانم قەیرانی دارایی‌و ئاستەنگی موچەو فشاری حكومەتی عێراق بۆ بودجە كاریگەری چەندە. بەڵام تكام وایە، هەر بڕیارێك دەدەن بۆ چاكسازی، باشتر وایە، خراپسازی حكومەتەكان بگرێتەوە، نەك ئەوانەی رێزی شكۆمەندترین بڕیاری هەڵگیرساندنەوەی شۆڕشیان پێ رەوا بینراوە. ئەویش لەلایەن جەنابی مام جەلالەوە".\nبۆ بەرگری لە پێشمەرگەكانی (1976)\nسەرۆك‌و جێگری سەرۆك‌و كابینەی حكومەت\nدوای رێزی پێشمەرگانەم. پێمخۆشە بەم نامەیە، سەبارەت بە رێزلێنانی پێشمەرگەكانی (1976) كە كاتی خۆی جەنابی مام جەلال پەسەندی كردووە، ئاگادارتان بكەمەوە، كە ئەو بڕە هاوكارییەی بۆیان بڕاوەتەوەو ئێستا بڕیوتانە، بە بەهای پێشمەرگایەتی ساڵی (1976) هەرگیز ناپێورێ. بۆیە، لەم پەیامەدا دەڵێم:\nراستە تەمەنی هیچ بەڕێزێكی كابینەكەتان هێندە نەبووە (جگە لە هەڤاڵ حەمەی حەمەسەعیدو هەڤاڵ شۆڕش ئیسماعیل)، شەرەفی پێشمەرگایەتی (1976)ی "شۆڕشی نوێ"و "شۆڕشی گوڵان"تان پێ ببڕێ. بەڵكو هەندێكتان لەدوای راپەڕینەوە هاتونەتە دونیای سیاسەتەوە. بەڵام دڵنیام، لە ویژدانی خۆتاندا، باش دەركی بایەخی بەرپاكردنی شۆڕش لەو دۆخەدا بەرامبەر فاشیەكان لەدوای خیانەتنامەی 6/ی مارتی جەزائیرو كۆتاییپێهێنانی شۆڕشی 14 ساڵەی ئەیلول، دەكەن!\nئێستا، دەزانم قەیرانی دارایی‌و ئاستەنگی موچەو فشاری حكومەتی عێراق بۆ بودجە كاریگەری چەندە. بەڵام تكام وایە، هەر بڕیارێك دەدەن بۆ چاكسازی، باشتر وایە، خراپسازی حكومەتەكان بگرێتەوە، نەك ئەوانەی رێزی شكۆمەندترین بڕیاری هەڵگیرساندنەوەی شۆڕشیان پێ رەوا بینراوە. ئەویش لەلایەن جەنابی مام جەلالەوە.\nبۆیە، بەم پەیامە داواتان لێدەكەم، ئەو بڕیارە هەڵوەشێننەوەو مافی ئەم تیكۆشەرانە بگێڕنەوە.\nبۆ ئاگاداریشتان، نەك شەرەفی پێشمەرگایەتی (1976)م هەیە، بەڵكو مەفرەزەكانی شارەزورو گەرمیان‌و قەراغ‌و بازیان، لەلایەن شەهید ئارامەوە، دروستكردنیان بە بەندە سپێردرا. بەڵام هەرگیز هاوكاری پێشمەرگایەتی (1976)م وەرنەگرتووە. ئێستاش وەریناگرم. بەڵام دەزانم هاوسەنگەرەكانم چەند بەم بڕینەی ئەو رێزلێنانە ئازار دەدرێن!!\nلەگەڵ رێزی دوبارەی پێشمەرگایەتی (1976)م..\nمەلا بەختیار: نەموتووە د. قاسملۆ چاوساغی بۆ سەدام کردووە\n2021.08.24 - 14:02\n2021.09.17 - 08:36\n2021.09.16 - 23:43\nکازمى: ئەو دۆسیانە هەڵدرانەوە کە 17 ساڵە ئاشکرانەکراون\n2021.09.16 - 08:35


کچێکی تەمەن ١٥ ساڵ بە هۆی تەقینەوەی مین گیانی لە دەست دا\n19:21 - 11 رەشەمه 2718\nئاژانسی کوردپا: بە هۆی تەقینەوەی یەکێک لە مینە بە جێماوەکانی شەڕی ئێران و عێراق، کچێکی تەمەن ١٥ ساڵ خەڵکی یەکێک لە گوندەکانی شاری دێهلوڕان گیانی لە دەست دا.\nبەپێی ڕاپۆرتی گەیشتوو بە ئاژانسی هەواڵدەریی کوردپا، کچێکی تەمەن ١٥ ساڵ بە ناوی \_"سەعیدە چنانی\_" کچی کازم خەڵکی گوندی \_"نەسر\_" سەر بە شاری دێهلۆڕان سەر بە پارێزگای ئیلام، بە هۆی تەقینەوەی یەکێک لە مینە بە جێماوەکان گیانی لە دەست دا.\nئەو ڕووداوە، کاتژمێر ٢ی دوانێوەڕۆی ئەمڕۆ شەممە ١١ی ڕەشەممە لە ناوچەی دەشتی عەباس ڕوویداوە.\nکۆنوانسیونی قەدەغە کردنی مینەکانی دژی تاکەکەس لە ساڵی ١٩٩٧ دەستی بە کار کردووە، ئەو کۆنوانسیۆنە بە ناوەکانی کۆنوانسیۆنی ئۆتاوا یان پەیماننامەی قەدەغە کردنی مین دەناسرێ و لە مانگی مارسی ١٩٩٩ ئەو یاسایە نێونەتەوەیی کراوە.\nئێران هەتا ئێستا ئامادە نەبووە \_"پەیمانی ئۆتاوا\_" واژۆ بکات. پەیمانی ئۆتاوا دەوڵەتەکان ئەرکدار دەکات پاش تێپەڕینی ١٠ ساڵ لە شەڕ، زەوی و ناوچە شەڕلێدراوەکان لە مین و کەرەستە جەنگییەکان خاوێن بکەنەوە.


کاربەدەستانی هەرێم لە ئەستێرەیەکی ترەوە نەهاتوون | کوردستان تایمز - Kurrdistan Times\nزۆرجار دەگوترێت گەلێک کە خاوەنی ئەنفال و هەڵەبجە و ئەو هەموو نەهامەتییە بێت، شایانی ئەو حکومڕانییە خراپەی پارتی و یەکێتی نییە. دەوترێت ئەوە پاڵشتیی زلهێزان و وڵاتە ئیقلیمییەکان و تەزویرە ئەو دوو هێزەی هێشتۆتەوە نەک پشتیوانییراستەقینەی خەڵک. دەگوترێت، نوخبەی سیاسیی هۆکاری هەموو یان زۆرینەی نەهامەتییەکانی هەرێمی کوردستانن نەک خەڵکی ئاسایی کە هیچیان بەدەست نییە. ئەمانە وچەندین بۆچوونی دیکەی هاوشێوە، بەڵام ئایا ئەو تێڕوانینانە راستن؟\nلە ‘تیۆری کەلتوری سیاسیی’ دا گریمانەیەک هەیە، دەتوانین ناوی لێبنێین تێزی ‘گونجان’ یان ‘سازبوون’. بەپێی ئەم تێزە، جۆری حکومڕانیی و دەستەبژێری سیاسیی هەر شوێن و وڵاتێک ساز و گونجاوە لەگەڵ بیرکردنەوە و دید و تێڕوانینی خەڵکەکەی.\nئەو بیرۆکەیەی کە دەڵێت سیستەمی سیاسیی ڕەنگدانەوەی کەلتوری کۆمەڵگەیە، رەگێکی قوڵی لە مێژوودا هەیە. بۆ نمونە، مۆنتیسکۆ (1689- 1775) لە کتێبی De L’Esprit des Lois ‘رۆحی یاساکان’ باس لەوە دەکات کە ئەو یاسایەی کۆمەڵگەیەک رێکدەخات، ڕەنگدانەوەی عەقڵیەتی زاڵی تاکەکانی ئەو کۆمەڵگەیەیە. بەمانایەکی دیکە، ئەوە ئاستی ڕاستگۆیی و ڕادەی مەدەنیبوون و جۆری بیروباوەڕ و بەها و تیڕوانینەکانی خەڵکە کە دواجار شێوازی حکومڕانییەکە دیاریدەکات، جا حکومڕانییەکە ستەمکاری و دیکتاتۆری بێت یان دیموکراسی. بەهەمانشێوە، ئەلێکسیس دو تۆکڤیل (1805-1859) لە کتێبی De la Démocratie en Amérique ‘دیموکراسی لە ئەمریکا’ ئەوە دەخاتەڕوو کە دەرکەوتن و گەشەکردنی دیموکراسی لە ئەمریکا ڕەنگدانەوەی ئاراستەی لیبراڵانەی خەڵکی ئەمریکایە.\nلە ئەدەبیاتی ئیسلامییشدا، زۆرجار جەخت لەسەر ئەوە دەکرێتەوە کە کاربەدەستان دەرهاویشتە و هاوشێوەی خەڵکەکە خۆیانن، ئەگەر خەڵکەکە باش بوو، ئەوا کاربەدەستانیش باش دەبن، پێچەوانەکەشی ڕاستە ‘كيفما تكونوا يولى علیکم’.\nلە سەردەمی نوێیشدا، شکستی دیموکراسی لە ئەڵمانیای فایمەردا (١٩١٨-١٩٣٣) و هاتنە سەر حوکمی هیتلەر ئەو راستییەی دەرخست کە ناکرێت دەستەڵاتی سیاسی و ئاراستەی خەڵک دژ بە یەک بن. هەرچەندە لەدوای جەنگی جیهانیی یەکەم، دەستورێکی دیموکراتی لە ئەڵمانیا پەسەندکرا، بەڵام لە واقیعدا هەرگیز ئەو دیموکراسییە بەرجەستە نەبوو. هۆکاری ئەوەش بۆ ئەوە دەگەڕایەوە کە خەڵک چەندین ساڵ بوو لەگەڵ تاکڕەوی وستەمکاری ڕاهاتبوون، ئاسان نەبوو یەکسەر لەگەڵ دیموکراسی ڕابێن. کاتێک ئەو دیموکراسییە نوێیە شکستیهێنا، ئیتر ڕێگە بۆ هیتلەر خۆشبوو کە لەڕێیهەڵبژاردنەوە دەستەڵات بگرێتە دەست. دواتر روونە کە هاتنی هیتلەر چی کارەساتێکی دروستکرد و چۆن بووە هۆی جەنگی جیهانی دووەم و کوژرانی چەنیدن ملیۆن مرۆڤ لە جیهاندا. شکستی بەهاری عەرەبیش لە میسر و چەند وڵاتێکی دیکە، نموونەیەکی نزیکترە لەمڕووەوە.\nشکستی ئەزموونی دیموکراسی لە ئەڵمانیای فایمەر لەنێوان هەردوو جەنگی جیهانیی یەکەم و دووەمدا و ئێستاش لە هەندێ وڵاتی عەرەبیی و ئەزموونی ناسەقامگیریی لە عێراقی دوای سەدام و بەدینەهاتنی حکومڕانییەکی دادپەروەر و دیموکراسی پاش ٢٩ ساڵ لە دروستبوونی هەرێمی کوردستان، ئەو راستییە دەخەنەڕوو کە زەحمەتە دیموکراسی بەبێ زۆرینەیەک لە خەڵکی دیموکراتیخواز بێتەدی.\nلە زانستی سیاسیدا، گریمانەیەکی دیکە هەیە کە جگە لە جۆری حکومڕانییەکە، سەقامگیریی سیستەمە سیاسییەکەش دەبەستێتەوە بە جۆری بیرکردنەوەی خەڵک. ئەم گریمانە یارمەتیمان دەدات بۆ تێگەیشتن لەوەی کە بۆچی هەندێک وڵاتی دیکتاتۆر، هەروەکو وڵاتانی دیموکراسی سەقامگیرن. یەکێک لە هۆکارە هەرە بەهێزەکانی ئەو سەقامگیرییە بریتییە لە رازیبوون و پێدانی شەرعییەتێکی پەنهان و ناڕاستەوخۆ بەو دەستەڵاتە دیکتاتۆرییە، هەروەکو چۆن لە وڵاتە دیموکراسییەکاندا خەڵک لەڕێی سندوقەکانی دەنگدانەوە شەرعیەت دەدات بە دەستەڵات. کەواتە، پێش ئەوەی سەیری جۆری دەستەڵات لە سەرەوە بکەین، گرنگە تەماشای چۆنێتی بیرکردنەوەی خەڵک بکەین لە خوارەوە.\nبەپێی هەردوو گریمانەکەی سەرەوە، سەرهەڵدان و دەرکەوتنی ئەو حکومرانییە پڕ لە گەندەڵی و نادادپەروەرییەی کە لە هەرێمی کوردستاندا هەیە، لەر استیدا لە پلەی یەکەمدا هەڵقوڵاوی بیرکردنەوە و تێڕوانینی خەڵکە. کاربەدەستانی هەرێم هەر کوڕی ئەو میللەت و کەلتورەن کە بە چەوسانەوە و نادادپەروەری و گەندەڵی ڕاهاتوون یان بە جۆرێک لە جۆرەکان خۆیشیان بەشێکن لە گەندەڵییەکە. ئەزموونی خراپی بەشێک لە بەرپرسانی موعارەزەش کاتێک کە پۆستێک وەردەگرن، دیسانەوە دەرخەری ئەو ڕاستییەیە کە کۆمەڵگەی کوردیی توانای بەرهەمهێنانی کاربەدەستی باشتر و دامودەزگای تۆکمەی نەبووە تا ئێستا. کاڵا لە گوێرەی باڵا، کاربەدەستانی هەرێم لە ئەستێرەیەکی ترەوە نەهاتوون!


لە سێ ڕۆژی جەژندا 100 منداڵ لەسلێمانی لەدایكبوون – تۆڕی میدیایی خەڵک\nلە سێ ڕۆژی جەژندا 100 منداڵ لەسلێمانی لەدایكبوون\n2019/06/10 - 8:22 PM\nبەڕێوەبەرایەتی گشتی تەندروستی سلێمانی ڕایدەگەیەنێت، لەماوەی ڕۆژانی جەژنی ڕەمەزانی پیرۆزدا 100 منداڵ لە نەخۆشخانەی منداڵبوونی سلێمانی لەدایكبوون و یەك حاڵەتی لەدایكبوونی دووانە لە دووەم ڕۆژی جەژن تۆماركراوە.\nبەڕێوەبەرایەتی گشتی تەندروستی سلێمانی لە ئامارێكدا، كە وێنەیەكی دەست (خەڵك) كەوتووە ڕایگەیاندووە، لەماوەی ڕۆژانی جەژنی ڕەمەزانی پیرۆزدا 100 منداڵ لەنەخۆشخانەی منداڵبوونی سلێمانی لەدایكبوون.\nدەشڵێت: “لەیەكەم ڕۆژی جەژندا 29 منداڵ لەدایكبوون و لە دووەم ڕۆژ 36 منداڵ و كۆتا ڕۆژی جەژنی ڕەمەزان 35 منداڵ لەو نەخۆشخانەیە لەدایكبوون”.\nڕاشیگەیاندووە، ئەو منداڵانە 89-یان بەشێوەی سروشتی لەدایكبوون و 11 منداڵیان بەشێوەی نەشتەرگەری لەدایكبوون و یەك حاڵەتی لەدایكبوونی دووانە لە دووەم ڕۆژی جەژن تۆماركراوە.\nبەپێی ئامارەكە، ئەو منداڵانەی لەڕۆژانی جەژنی ڕەمەزان لەنەخۆشخانەی مناڵبوونی سلێمانی لەدایكبوون 43 منداڵیان لەڕەگەزی نێر و 57 منداڵیان لەڕەگەزی مێ بوون.\nبەرێوبەرایەتی گشتی تەندروستی سلێمانیجەژنی ڕەمەزاننەخۆشخانەی منداڵبون\nباران بارین دەستی پێكرد و پلەكانی گەرما دادەبەزن\nتەندروستی سلێمانی: ئەمڕۆ هیچ كەسێك بەهۆی كۆرۆناوە گیانی لەدەستنەداوە\nتەندروستی سلێمانی؛لە 24 كاتژمێری ڕابردوودا 23 تووشبووی كۆرۆنا چاكبوونەتەوە


تۆفانی ولما به‌سه‌ر فلۆریدا تێده‌په‌ڕێ و بۆته هۆی ڕوودانی لافاو\nی مانگی ده ٢٤, ٢٠٠٥\nتۆفانی ولما به وولایه‌تی فلۆریدا ووڵاته یه‌کگرتووه‌کانی ئه‌مریکا تێده‌په‌ڕێ و با و بارانێکی به‌هێز ناوچه‌که‌ی گرتۆته‌وه. له ئه‌نجامدا لافاوێکی زۆر به‌شی زۆری ناوچه‌کانی ژێر ئاستی ده‌ریای گرتۆته‌وه.\nتۆفانه‌که که‌مێک پێش ده‌ستپێکردنی ڕۆژی دووشه‌ممه دای له شاری ناپڵس له که‌ناره باشورییه‌کانی فلۆریدا. ولما شه‌پۆلێکی جۆری سێ بوو کاتێک به‌ر زه‌وی که‌وت، هه‌روه‌ها خێرایی باکه‌ی 200 کیلۆ مه‌تر بوو له سه‌عاتێکدا.\nناوه‌ندی که‌ش و هه‌وای نیشتمانی ڕایگه‌یاند که‌وا ولما ئێستا به جۆری دوو داده‌نرێت. سه‌رباری ئه‌وه‌ی که ناوه‌ندی تۆفانه‌که‌ش که‌مێک هێمن بۆته‌وه، شاره‌زایان ئامۆژگاری ئه‌و خه‌ڵکانه ده‌که‌ن که له‌سه‌ر ڕێڕه‌وی شه‌پۆله‌که‌ن، نه‌چنه ده‌ره‌وه .\nده‌سه‌ڵاتداران داوا له خه‌ڵکی ده‌که‌ن پارێزگاری خۆیان بکه‌ن به تایبه‌تی ئه‌وانه‌ی له Key West کۆمه‌ڵه‌ی دوورگه بچوکه سه‌ره‌کیه‌کانی فلۆریدا ده‌ژین و ئه‌و ناوچه‌یه‌یان به‌جێ نه‌هێشتووه.\nجێی باسه، ولما هه‌شته‌م هێریکه‌ین یاخود تۆفانه له ماوه‌ی 14 مانگی ڕابوردوودا بیدات له فلۆریدا. شه‌پۆله‌که زۆر به خێرایی تێده‌په‌ڕێت و باوه‌ڕ ده‌کرێت له دره‌نگانێکی ڕۆژی دووشه‌ممه‌دا بچێته‌وه ناو ئۆقیانوسی ئه‌تڵه‌سیه‌وه.\nولما له ماوه‌ی هه‌فته‌ی ڕابوردووشدا پێش ئه‌وه‌ی بگاته فلۆریدا بووه هۆی کوشتنی حه‌وت که‌س له نیمچه دورگه‌ی یوکاتان له مه‌کسیک و 12 که‌س له هایتی.


لە ئەنجومەنی ئاسایشی نێودەوڵەتییەوە هۆشداری بە یەكێتی و پارتی دەدرێت.. پوختەی وتەکەی پالاسخارت لەسەر هەرێم بخوێنەرەوە\nپلاسخارت: دەبێت زۆنی سەوز و زەرد كۆتایی پێبێت\nجینین پلاسخارت، نوێنەری تایبەتی سكرتێری گشتی نەتەوە یەكگرتوەكان لە عێراق، رایدەگەیەنێت "دەبێت گۆڕەپانی سیاسی كوردستان بۆ هەموو لایەنەكان كراوە بێت و دابەشبونی ناوچەی سەوز و زەردیش كۆتایی پێبهێنرێت."\nجینین پلاسخارت، نوێنەری تایبەتی سكرتێری گشتی نەتەوەیەكگرتووەكان لە وتارێكدا لە شاری نیویۆرك لە كۆبوونەوەی ئەنجومەنی ئاسایش رایگەیاند "لە ماوەی حەوت مانگی رابردودا سەرەڕای چەندین كۆبونەوەی لایەنە سیاسییەكانی عێراق و دیاریكردنی چەندین وادە بۆ پێكهێنانی حكومەت، بەڵام دوای حەوت مانگ بەسەر هەڵبژاردنی پەرلەمانی عێراق، تائێستا حكومەتی نوێ پێكنەهێنراوە".\nناوبراو ئاماژەی بەوەكردوە "ئەوەی لەئێستادا لە عێراق رودەدات دەبێتەهۆی بەردەوامی چەقبەستویی سیاسی، بۆیە پێویستە سیاسەتمەدارانی عێراق چارەسەرێكی گونجاو بۆ دۆخەكە بدۆزنەوە و لەرێگەی پێكهێنانی حكومەتەوە، خزمەتگوزاری گونجاو بە هەموو هاوڵاتیانی عێراق بگات، هەروەها پێویستە كاربكەن بۆ چارەسەری كێشەكان لەگەڵ هەرێمی كوردستان، بەتایبەت كە لەئێستادا رێگەیەك لەنێوان هەولێر و بەغدا بۆ دەرچون لە دۆخەكە و چارەسەری كێشەكانی نێوانیان هەیە".\nکەناڵی سپی میدیا لە تێلیگرام جۆین بکە..\nپوختەی وتەکەی پلاسخارت لەسەر دۆخی هەرێمی کوردستان و پەیوەندیەکانیان لەگەڵ عێراق..\nچەند خاڵێکی دیکەی تایبەت هەن و لە پەیوەندییەکانی نێوان بەغدا و هەولێرەوە دەستپێدەکەم. ئەو شێوازی دانوستاندنەی کە هەیە و لەسەر بابەتێکی تایبەتی دەوەستێت هەر بەردەوامە، لەبری ئەوەی ئەوە بەدەستبهێندرێت کە زۆر پێویستە، ئەویش بریتییە لە هەبوونی میکانیزمی دامەزراوەیی بۆ هەبوونی چارەسەرێکی گشتگیر و ماوەدرێژ بۆهەموو پرسە جێناکۆکەکان.\nروونە کە ئەو میکانیزمە زۆر پێویستە، بەڵام تاوەکو ئێستا بەدەستنەهاتووە؛ ئەوە لە کاتێکدایە کە رکابەرایەتیی نێوخۆیی لە هەردوولا هەیە و ئەوەش جێگەی نیگەرانییە.\nهەروەک چۆن جاری رابردوو ئاماژەم پێکرد: رۆحیەتی هاوبەشی و هاوئاهەنگی دەتوانێت رێنوێنیکەری هەموو ئەوانە بێت پەیوەندیدارن بەم بابەتەوە و دەبێت بەو جۆرەش بێت، لەوانەش ئەوەی کە پەیوەندی بە بڕیارەکەی ئەم دواییەی دادگەی فیدراڵییەوە هەیە تایبەت بە یاسای نەوت و گازی حکومەتی هەرێمی کوردستان. من لەگەڵ هەردوولا لە پەیوەندیدام و باوەڕم وایە کە رێگەیەک بۆ دەرچوون لە دۆخەکە هەیە.\nشتێک هەیە کە نکۆڵی لێناکرێت: رووداوەکانی رابردوو بوونەتە هۆی کەمبوونەوەی متمانە لەنێوان هەردوولادا. هەربۆیە، دروستبوونی متمانە زۆر پێویستە، لەوانەش لە رێگەی ئاماژەدان بەوەی کە لە داهاتوودا پەنا بۆ هیچ کارێکی تاکلایەنە نابردرێت کە فاکتەری سیاسی لەپشتەوەی بێت.\nجەنابی سەرۆکی ئەنجوومەنی ئاسایش. با قسە لەبارەی دۆخی سیاسی هەرێمی کوردستان بکەم. ساڵی رابردوو لە مانگی ئایاردا لە ئیڤێنتێکی زانکۆی کوردستان ئامادە بووم؛ ئیڤێنتێک بوو کە تێیدا سەرکردە و نوێنەری تەواوی پارتە سیاسییەکانی هەرێمی کوردستان ئامادەبوون.\nلە وتەکەمدا ئاماژەم بە زیانی جیاوازی و کێشەی نێوخۆیی سیاسی و نەبوونی یەکدەنگی کرد. جەختم لەوە کردەوە کە یەکگرتوویی زۆر گرنگە. لەبارەی ئەوە قسەم کرد کە پێویستە دابەشبوونی ناوچەی سەوز و زەرد کۆتاییبێت؛ لەبارەی بەرپرسیارێتی سەرکردەکان بۆ یەکخستنی بەرژەوەندیی پێچەوانەکان و جەختکردنەوە لە چارەسەرەکان کردەوە بە جۆرێک کە نوێنەرایەتیی بەرژەوەندییەکانی هەموو ئەو خەڵکە بکات لە هەرێمی کوردستان دەژین ئیدی ئەگەر هەولێر بن یان دهۆک یان سلێمانی.\nیەک ساڵ دوای ئەوە، وا دیارە ئەو ئیڤێنتە کە جێگەی ئومێد بوو، هیچ ئەنجامێکی نەبووە. بە پێچەوانەوە، جیاوازییەکان قووڵ بوونەتەوە و ئەوەش کاریگەری لەسەر خەڵکی هەرێمی کوردستان هەبووە.\nزۆنی سەوز و زەرد


بۆچوون له‌سه‌رباسه‌كه‌ی دکتۆر ئه‌میر حه‌سه‌نپوور * – Denegkan\nبۆچوون له‌سه‌رباسه‌كه‌ی دکتۆر ئه‌میر حه‌سه‌نپوور *\nbyadmin\tMarch 23, 2008\tجینۆساید\n1. بۆ ئه‌وه‌ی حاڵی بوون له‌باسه‌كه بۆ هه‌موو‌خوێنه‌ره‌وه‌كانی "ده‌نگه‌كان" هاسان‌بێت، هێندێك له‌زاراوه‌كان ده‌ناسێنم.\nمه‌منونم له ماڵپه‌ری ده‌نگه‌كان بۆ بڵاوكردنه‌و‌ی ئه‌م بۆچوونه.\n2. كاك ئه‌میر زۆرلایه‌نی باسی كۆكۆژی له "مه‌ڵبه‌ندی جینۆساید" ڕوون‌كردووه‌ته‌وه. به‌ڵام باسه‌كه‌ی له‌سه‌ر ناسیۆنالیزم له‌چه‌ند شوێندا حوكمییه. بۆچوونی وه‌سفی (descriptive) ڕووداوه‌كان و واقع ئه‌و‌جۆره‌ی هه‌یه نیشان ده‌دا و بۆچوونی حوكمی (prescriptive) له‌سه‌ر بنه‌ڕه‌تی پێ‌خۆش‌بوون داده‌نرێ: نیشان‌دانی دنیا ئه‌وجۆره‌ی كه‌سێك پێی‌خۆشه.\n3. كاك ئه‌میر له ڕوانگه‌ی كۆمۆنیست یان سۆسیالیستێكی ڕادیكاڵ چاو له‌ناسیۆنالیزم ده‌كا. ئه‌وڕوانگه تاڕاده‌یه‌ك سه‌ركه‌وتووه له ڕه‌خنه له‌ناسیۆنالیزم به‌ڵام ناتوانێ به‌ته‌واوی ئه‌وبیروڕایه بناسێنێ و به‌دیلێك پێشكه‌ش‌كا.\n4. ده‌توانین كۆمه‌ڵگه‌ی ده‌سمایه‌داری دابه‌ش كه‌ین به‌چوار هێزی گه‌وره‌ی كۆمه‌ڵایه‌تی-سیاسی-ئابوری و كولتوری واتا دیموكرات، لیبڕاڵ، به‌پارێز و ڕادیكاڵه‌كان.\nدیموكراته‌كان بۆ ئاڵوگۆری كۆمه‌ڵایه‌تی له‌شه‌ڕ و توندوتیژی كه‌لك وه‌رناگرن و هه‌میشه به‌یارمه‌تی تێكۆشانی تیۆری وسیاسی و خه‌باتی هێمنانه‌ی سیاسی- كولتوری حه‌ول‌ده‌ده‌ن بۆ گۆڕینی كۆمه‌ڵگه. لیبڕاڵه‌كان تاڕاده‌یه‌ك ئاڵوگۆڕ ده‌سه‌لمێن به‌ڵام له‌توندوتیژیش كه‌لك وه‌رده‌گرن. ڕادیكاڵه‌كان لیبڕاڵی توڕه‌ن. ئه‌وانیش له‌توندوتیژی و شه‌ڕ كه‌لك وه‌رده‌گرن. به‌پارێزه‌كان(كۆنسرفاتیفه‌كان ئه‌وه‌نده‌ی بتوانن پێش‌ئاڵوگۆڕ ده‌گرن و وه‌پاشی ده‌ده‌ن وله‌توندوتیژی وشه‌ڕیش كه‌لك وه‌رده‌گرن.\n5. ناسیۆنالیزم بیروڕای چینێكی تایبه‌تییه واتا بۆرژوازی. ئه‌وبیرورایه بۆ دانانی ده‌وڵه‌تی نه‌ته‌وه‌ییه. ناسیۆنالیسته‌كان دابه‌ش ده‌كرێن به چوار ده‌سته‌ی گه‌وره:دیموكرات، لیبڕاڵ، به‌پارێز و ڕادیكاڵه‌كان.\n6. سۆسیالیستێكی ڕادیكاڵ جیاوازی له‌نێوان ئه‌و‌چوارده‌سته دانانێ.\n7. كاك ئه‌میر ده‌ڵێ "…پێگه‌ی جینۆساید نه‌ته‌وه و ناسیۆنالیسمه." بۆچوونه‌كه‌ی كاك‌ئه‌میر لێره‌دا حوكمییه. ده‌توانیین بڵێین پێگه‌ی كۆكوژی ناسیۆنالیزمی به‌پارێزی توندوتیژه.\nكاك ئه‌میر:"… كوردایه‌تی توانای خه‌بات بۆ بنه‌بڕكردنی جینوسایدی نییه". ئه‌وه‌ش حوكمییه: كامه‌چه‌شن كوردایه‌تی؟\n8. ناسیۆنالیزمی دیموكراتانه له كۆكوژی كه‌لك وه‌رناگرێ. له‌ساڵی 1905 نۆروێژ به‌بێ‌شه‌ڕ و به‌ڕاپرسی گشتی له‌سوید جیابۆوه، جیایی دوو كۆماری چێك و سلۆفاك به‌هێمنی بوو و هیندوستان به‌خه‌باتی هێمنانه سه‌ربه‌خۆیی وه‌رگرت.\n9. كاك ئه‌میر باسی ئه‌و‌تاقه‌كه‌سانه ده‌كا كه ناسیۆنالستن و دیموكرات. ئه‌وه‌ش لاوازێكی دیكه‌ی سۆسیالیزمی ڕادیكاڵه كه‌ناتوانێ سۆسیالیزمی دیموكراتانه وه‌ك سیسته‌مێكی سیاسی-كۆمه‌ڵایه‌تی ببینێ.\n10. سۆسیالیستێكی دیموكرات بۆچاره‌سه‌ركردنی پرسی نه‌ته‌وه ناسیۆنالیزمی دیموكراتانه قبوڵ ده‌كا و حه‌ولی بۆده‌دا. چونكه سۆسیالیزم تیۆرییه‌ك نییه بۆ دانانی ده‌وڵه‌تی نه‌ته‌وه‌یی. سۆسیالیسم بیروڕایه‌كه له‌خزمه‌ت چینی كرێكاردا. سۆسیالیستێكی دیموكرات له‌گه‌ڵ ناسیۆنالیستێكی دیموكرات ده‌حاوێته‌وه. كۆمه‌ڵگه‌یه‌كی ده‌سمایه‌داری دیموكراتانه باشترین هه‌لومه‌رج‌سازده‌كا بۆ دامه‌زرانی كۆمه‌ڵگه‌یه‌كی سۆسیالیستانه، فێمینیستانه و ژینگه‌پارێزانه‌ی دیموكرات.\n11. بۆچوونه‌كه‌ی كاك ئه‌میر دابونه‌ریتێكی كۆنی سۆسیالیسته‌ڕادیكاڵه‌كانه؛ ماركس بۆچوونی ڕایكاڵی هه‌بوو سه‌باره‌ت به‌ڕووخاندنی كۆمه‌ڵگه‌ی ده‌سمایه‌داری و لێنین ئه‌و‌بۆچوونانه‌ی زیاتر په‌ڕه‌پێ‌دا.\n12. برایه‌تی نه‌ته‌وه‌كان مومكنه. ئێستا له ئه‌وروپا ده‌بینین كه سنووره‌كان هه‌ڵگیراون. به‌ڵام ده‌بێ به‌دیلمان هه‌بێ.\n13. به‌كورتی له‌ڕوانگه‌ی ناسیۆنالیستێكی دیموكرات، حه‌ولدان بۆ گۆڕینی قانونی بنه‌ره‌تی ئێران، توركیا و سوریا و ناساندنی كورد وه‌ك نه‌ته‌وه ده‌توانێ هه‌نگاوێ یه‌كه‌م بێ. له‌وڕه‌وته‌دا جه‌ماوه‌ر ئاگادار ده‌كرێنه و خه‌باته‌كه‌ش، هێمنانه، سیاسی، كولتوری و كۆمه‌ڵایه‌تی ده‌بێ.\n14. بۆوێنه له ئێران ده‌كرێ داوا بكه‌ین و خه‌بات بكه‌ین بۆ هه‌ڵبژاردنی ئازاد له ئێران و دامه‌زرانی حكومه‌تێكی سێكولار، كه له‌وێدا ده‌وڵه‌ت و له‌شكر و دین له‌یه‌كتر جیا ده‌بنه‌وه. ده‌وڵه‌تێكی وا باشترین هه‌لومه‌رج ساز ده‌كا بۆ ڕاپرسی گشتی له ڕۆژهه‌ڵاتی كوردستان بۆ سه‌ربه‌خۆیی.\n15. دیاره پرسی ڕاپرسی گرێ‌ناده‌ین به‌دیموكرات كردنی كۆمه‌ڵگه‌ی ئێران و ئه‌وه‌ی كه ڕاپرسی‌گشتی بكرێ له چوار‌به‌شه‌كان مافێكی سه‌ره‌تاییه.\n16. من له دیمانه و هه‌ڵوێست‌دا به‌دوورودرێژی بیروڕای خۆم سه‌باره‌ت به ناسیۆنالیزم و ستراتیژیای شۆرشی كورد باس كردووه. (www.dimane.com و www.helwist.com)\n17. ئێمه ده‌توانین به‌هه‌ڵگرتنی ئاڵای ناسیۆنالیزمی دیموكراتانه‌ی كورد، شه‌قامه‌كانی كوردستان و دنیا بكه‌ینه كۆڕی مۆسیقای ژیان وئازادی و ئاشتی و كورستان بده‌ینه‌وه ده‌ست نه‌ته‌وه‌ی كورد.\n18. مه‌به‌ستم له‌و كورته‌باسه وه‌ڕێ‌خستنی قسه‌وباس و لێكۆڵینه‌وه‌ی زیاتره.\nهه‌له‌بجه دوای بیست ساڵان: کوردستان وه‌ک "مه‌ڵبه‌ندی جینوساید\nPrevious بێده‌نگیی و کۆکوژیی .. چۆمان هه‌ردی….\nNext بۆ ؟ چڵه سه‌وزه‌کانی شکاوه یادگاریم ؟


هۆکاری کەمیی ڕێژەی بەشداربووانی هەڵبژاردنی عێراق/ کەشی پاش هەڵبژاردن چۆن دەبێت؟ - Mehr News Agency\nAP ١٤٠٠ Mehr ٢٠ ٠٧:٥١\nئێستا کە هەڵبژاردنی عێراق لە کەشێکی هێمن و سەقامگیردا بەڕێوە چووە، ڕەنگە ئەمریکییەکان گەڵاڵەیەکی نوێیان بۆ ئاڵۆز کردنی دۆخی عێراق و تێکدانی ئاسایشی ئەم وڵاتە هەبێت.\nبە پێی هەواڵی مێهر، هەڵبژاردنی پارلەمانی عێراق دوێنێ بەڕێوە چوو. کۆمیساریای باڵای هەڵبژاردنی عێراق ڕایگەیاند کە ٤١ لەسەدی خاوەن مەرجەکان لە هەڵبژاردندا بەشدار بوون. ئەنجامی هەڵبژاردنەکان لە چەند پارێزگای کەرکووک، دیالە، دیوانیە، ئەلموسەنا، میسان، واست، دهۆک، سەلاحەدین، کەربەلا، نەجەف و هەولێر ڕاگەیندراوە.\nهەڵبژاردنی پارلەمان لە دۆخێکی سەقامگیر و هێمندا بەڕێوە چوو ئەمە لە حاڵێکدایە کە هەندێ کەس هەوڵ ئەدەن لە گرینگایەتی ئەم هەڵبژاردنە کەم بکەنەوە. ئەوان پێیان وایە بەشداری خەڵک کەم بووە بەڵام بە لەبەرچاوگرتنی دۆخی عێراق، ڕێژەی ٤٠ لەسەدی بەشدار بووان باشە.\nکاریگەری حەشدی شەعبی لە دابین کردنی ئاسایشی هەڵبژاردنی عێراق\nسەرەڕای ئەوەی کە هەندێ نیگەرانی لە سەر دابین کردنی ئاسایشی عێراق هەبوو بەڵام کاریگەری حەشدی شەعبی بووە لەمپەرێک بۆ ساز کردنی کێشە. هێزە چەکدارەکانی عێراق توانیان ئاسایشی هەڵبژاردن دابین بکەن.\nهێزەکانی حەشدی شەعبی لە رۆژانی کۆتایی پێش هەڵبژاردن لە پارێزگا جۆراوجۆرەکاندا ئۆپەراسیۆن هێزە تەکفیریەکانیان بەزاند. لە لایەکیترەوە دەبێ ئەوەش لە بەرچاو بگرین کە دۆخی ئەم جارەی هەڵبژاردنی عێراق جیاواز بوو و هەڵبژاردن بەشێوەی ناوچەیی بەڕێوە چوو.\nیەکێک لە بەرچاوترین خاڵەکانی ئەم خولەی هەڵبژاردنی پارلەمانی عێراق، ژماردنی ئەلەکترۆنی و هاوکاتی دەنگەکان بوو. بوونی چاودێرە نێونەتەوەییەکان لە ڕەوتی دەنگدان لە دیکەی جیاوازییەکانی ئەم هەڵبژاردنە بوو.\nپیلانی ئەمریکا بۆ هەڵبژاردن\nئەمریکا لەم هەڵبژاردنەدا بەدوای ئەوە بوو بزووتنەوە ئیسلامییەکان دەنگ نەهێنن بەڵام ئەم پرۆژەیە ناکام مایەوە و دواهەمین ئەنجامەکان نیشان ئەدات گرووپەکان، حیزبەکان و بزووتنەوە ئیسلاییەکان زۆرترین کورسییەکانی پارلەمانیان بە دەست هێناوە.\nهەروەها میدیا ئەمریکی و سەعوودییەکان هەوڵیان دا لە ڕێژەی هەڵبژاردنەکان وەکوو ئامێرێک بۆ ڕووخاندنی ئەم هەڵبژاردنە و کەم کردنەوەی گرینگایەتی ئەوە کەڵک وەربگرن. هەر بەم بۆنەشەوە ڕۆژی پێشوو نوێنەری ڕێکخراوەی نەتەوە یەکگرتووەکان لە کاروباری عێراق ڕایگەیاند خەڵکی ئەم وڵاتە پێشوازیان لە هەڵبژاردن نەکردووە.\nخواستی خەڵکی عێراق پاش هەڵبژاردن\nلە گرینگترین خواستەکانی خەڵکی عێراق پاش هەڵبژاردن، باشتر بوونی خزمەتگوزاری گشتیی، باشتربوونی بژیوی ژیانی خەڵك، بەرەنگار بوونەوە لە گەڵ گەندەڵی و دەرکردنی ئەمریکییەکان لە خاکی عێراقە.


گریمان کاربەدەستەکانی هەرێمی کوردستان ئەوەندە کورسییەکەیان بەرز بووەتەوە کە خوارەوە لەپێش چاویان "تەم" دەکات و هاوڵاتیان نابینن، ئەی ڕاوێژکارەکانیان چین؟!\nپەیوەندی ڕاوێژکارەکان بە کاربەدەستەکانیانەوە لەدوو تەوەر دەرناچێت، یەکەمیان یان ئەوەیە ڕاوێژکارەکانیش لەهەمان دۆخی کاربەدەستەکاندان و ئەوانیش وێنەی دۆخی هاوڵاتیان لەسێبەری خۆیان و کاربەدەستەکەیانەوە دەبینن، دووەم یان ئەوەیە کاربەدەستی کورد وەک شتێکی تەقلیدی ڕاوێژکاری هەیە. بەڵام لەڕوانگەی دۆخی کەسی و خێزانییانەوەو بەپێی وێنەکانیان! ڕاوێژکارەکانیش لە تەوەری یەکەمدان و وەک چۆن کاربەدەستەکان ڕاوێژیان پێناکەن، هاوکات ڕاوێژکارەکانیش دووجار دڵخۆشن کە تەنانەت بەخەوتووییش! پارەی بۆ حیسابە، ئەگینا ئەگەر ڕاوێژکارەکان لە شێوەی دووەمدان بۆ جێگاکەیان جێناهێڵن و ڕایبگەیەنن کە ڕاوێژیان پێناکرێت؟\nساڵی پار لە پێشانگای کتێبی سلێمانی بەڕێککەوت چاوم بەکەسێک کەوت و پێموت: دەمێکە دیارنیت و ناتبینم، وتی: ئێستا لەنوسینگەی فڵان بەرپرسم، ڕاوێژکارم..! بەپێکەنینەوە وتم: ئەوە ڕاوێژ و دانیشتنتان بەپێی ڕۆژ و هەفتەیە یان مانگانە، وتی وەڵا هیچیان، ڕاوێژمان هەر پێناکرێت و تەنها دەچینە دەوام و دێینەوە، بەپێچەوانەوە ئێمە جارجار ڕاوێژ بە ئەو دەکەین.\nلەئەو ڕۆژەوە بۆ ئێستا، دەمویست شتێک لەسەر ئەو حەقیقەتە بڵێم کە زۆرێکی ڕاوێژکارەکانی کاربەدەستەکان، چی بارگرانییەکن بۆ ئەم وڵاتە و تەنانەت بۆ خودی کاربەدەستەکانیش. ڕاوێژکارەکان نەک ڕا و وتووێژیان لەگەڵ بەرەی (کاربەدەست ــ بەرپرس) نییە، تەنانەت بەرەی (هاوڵاتی ــ میللەت)یشیان جێهێشتووە، ئەگەر زیادەڕۆیی نەکەم لەقسەکانمدا دەتوانم بڵێم ڕاوێژکارەکان ئێستا پێیان عەیبە هاوڕێتی هاوڵاتییەکی ئاسایی کۆمەڵگە بکەن!\nئەو دۆخە سیاسی و ئابووری و میدیایی! و کۆمەڵایەتییەی ئەمڕۆ لە عێراق و هەرێمی کوردستاندا هەیە، دەرفەتم دەدات بڵێم ئەوەی بەسەر کوردستان هات لە ڕابردوودا وەک ڕیفراندۆم و ئابووری سەربەخۆ و لەدەستدانی خاکی کوردستان و هاتنی داعش، ئەگەر خەتاکەی بەشێکی سەرەکی کاربەدەستەکان بووبێت، ئەوا بەشەکەی دیکەی ڕاوێژکارەکانیان بووە، بۆ ئێستاش بەهەموو مانایەک کارەساتە کاربەدەست و ڕاوێژکار هەردوکیان بێئاگابن لەوەی ناکرێت خەونی دۆنکی شۆتی ببینین و پێمانوابێت غازی هەرێمی کوردستان دەبێتە بەدیلی غازی ڕوسیا بۆ ئەوروپا.\nدەرئەنجامەکان پێماندەڵێن ڕاوێژکارەکانیش وەزیفە ئەخلاقییەکەی خۆیانیان جێبەجێ نەکردووە، دەتوانین دوورتریش بڕۆین بۆ ڕاڤەی وەزیفەی ڕاوێژکاری لەناو کوردداو بڵێین: ڕەنگە کورد ئەسڵەن بڕوای بەشتێک نەبێت ناوی ڕاوێژکارە.


حیزبی کۆمۆنیستی فەرەنسا هەر لە دامەزراندنییەوە لە کانوونی یەکەمی (1920)، پێگەیەکی تایبەتی لە ڕوانگەی سیاسیی فەرەنساوە هەبوو، چونکە تەنها حیزبی جەماوەریی، بە ڕابەرایەتی خودی جەماوەر و بۆ خزمەتکردن بە سوودەکانیان بوو. لە کاتێکدا کوتلەچێتی نێوان سەرکردە سیاسییەکان و چینی کرێکار لە پێشوو قووڵتر دەردەکەوت، مێژووی ئەم حیزبە پڕبوو لە ڕێنماییەکان.\nزاڵبوونی فکری مارکسی لینینی\nدوو دروشمی بریقەداری کارڵ مارکس و فریدیک ئەنگڵس، لە پشت سەکۆی وتاردانەوە دەبینرێت: یەکەم (کرێکارانی جیهان یەکگرن!) و دووەم: (ئازادبوونی چینی کرێکار تەنیا لە دەستی خۆیدایە). لە (25ی 1920) هەژدەمین کۆنگرەی (بەشی فەرەنسی کرێکارانی نێونەتەوەیی) (SFIO) لە شاری تور بەسترا و زۆرینەیەکی زۆر لە نوێنەرانی حیزبی سۆسیالیست (لە 70%ی نوێنەرانی بڕیار بە دەست) بریاریاندا بچنەگەڵ (کۆمۆنیستی نێونەتەوەیی)( IC)یەوە. لە ئازاری (1919) و پێش کۆبوونەوەی نێونەتەیی سییەم، ئەم کۆنگرەیە بە گوشاری لینین و بەڵشەفیکە روسەکان بەو ئومێدە بەسترا کە شۆڕشەکەیان بە سەرانسەری دونیادا بڵاو بکەنەوە.\nباس و گفتوگۆکانی ئەو کۆنگرەی دامەزراندنە و ئەنجامەکانی نەک تەنیا بەهای مێژووییان نەبوو، بەڵکو هەوڵدرا بەدەر لە خۆپەرستی نەتەوەیی هاوپێوەندی نێونەتەوەیی بەدەست بێنن و ئەو نوێنەرە هەڵبژیردراوانە کۆنتڕۆڵ بکەن، دەیانویست سازش لەگەڵ دامەزراوە بۆرژازییەکان یان هزرگەلێک لە جووڵانەوەی مشتومڕی سیاسی و خەباتی سەندیکایی دا بکەن. لەواقیعدا، جووڵانەوەی کۆمۆنیستی توانیبووی ڕایەڵەیەکی زۆر لە لایەنگران لە ناو کرێکارانی فەرەنسی و زیاتر لە ناو دانیشتوانی شار یان گوندەکان دروست بکات. کە توانای گرینگیدان بە بەرژەوەندی چین و توێژەکانی خەڵک شتێک بوو، ئەمڕۆ حیزبە چەپەکان ئەو توانایەیان نەماوە.\nئەو داکۆکیکارانەی چووبوونە ناو کۆمۆنیستی نێونەتەوەییەوە دەیانەویست لە کۆنگرەی تور بەڕەکە لە ژێر هەژموونی (بەشی فەرەنسی کرێکارانی نێونەتەوەیی)(SFIO) دەربێنن، لایان وابوو ئەم حیزبە بە بەشداریکردن لە حکومەتی (هاوپەیمانیی پیرۆز) بە درێژایی جەنگی یەکەمی جیهان (کە ژول برێکس سەرۆک وەزیرانی بوو)، سازشی کردووە. ئەوان دژی ئەو نوێنەرانەی ئەنجومەن وەستانەوە، کە ڕوویان لە (هاوکاری چینایەتی) کردبوو و بنەمای شۆڕشگێڕی و ئاشتییانەی نێونەتەوەیی دووەمی کۆمۆنیستییان پێشێل کردبوو. دژی ئەو سەرۆکانەی سۆسیال دیموکرات بوون کە بێگوێدان بە پرەنسیپی خۆیان پشتگیری سەرکوتکردنیان دەکرد. بە تایبەت ئەو سەندیکالیست و فێمینیستانە ئامانجی ئەو سەرکوتکردنە بوون کە ناڕەزاییان بەرامبەر ئەو زەبروزەنگە دەردەبڕی کە لە کیشوەری ئەورووپا دەکرا. ئاستی نوێی بە دڵی بەڵشەفیکەکان لە حیزبدا، کوتلەی نوێنەرانی حیزب لە ئەنجومەن و بڵاوکراوەکانی ژیر هەژموونی چالاکوانان بوو کە لایەنگرانی نیونەتەوەیی ئومێدییان پێی بوو. جیاوازی بۆچوونی بەرچاو لە نێوان نوێنەرانی ئەنجومەن و لایەنگرانی حیزب هەبوو. بە جیاوازی دەنگی ئەندامان، (50) لە (68) نوێنەری وەک لیۆن بلوم، سەرۆکی نووسینگەی پێشووی وەزیری کاری گشتی، بە درێژایی شەڕ پەیڕەویان لە زۆرینە نەکرد و لە بەشی فەرەنسی کرێکارانی نێونەتەوەیی (SFIO)دا مانەوە.\nداوای بە رادیکاڵ بوون\nئەمیل لۆرا، کرێکاری پێڵاو دروستکردن و نوێنەری فدراسیۆنی (خراپە)، بە خستنەڕووی سازشی دوو نوێنەری سۆسیالیستی ئەنجوومەن، لە کۆنگرە پشتڕاستی کردەوە کە: (ئێمە دژی پەرلەمانین، چونکە سەرنجمان لە سەر کردەی نەگریسی هەڵبژێردراوانی خۆمانە. ئێمە دەڵێین، چەند نوێنەرمان لە پەرلەمان کەمتر بێت، لایەنگرمان زیاتر دەبێت. ئێمە سەبرمان نەماوە کە دەبینین لە حیزبەکەی خۆمان بووینەتە مەقاشی خزمەتکردنی بەرژەوەندی کەسانێک کاتێک هەڵدەبژێردرێن، بەخۆمانەوە خەریک دەبن، یەکێتیمان تێک دەدەن، ڕێکخستنەکانمان لە گرێژنە دەبەن و بەرەی نیشتمانی پێکدەهێن. ئێمە لە دەست حیزبی سۆسیالیست گیانمان گەیشتوەتە سەر لووتی، کە تەنیا لە کاتی هەڵبژاردنەکان قووت دەبێتەوە و ئێمە خوازیاری حیزبێکی سۆسیالیستی شۆڕشگێڕین). پێوەندیکردن بە کۆمۆنیستی نێونەتەوەیی دەربڕی ویستی بە ڕادیکاڵبوونی سۆسیالیزم و هەروەها پشتیوانیکردن بوو لە شۆڕشی ئۆکتۆبەری (1917)ی روسیا، کە بۆ هێنانەدی (دەسەڵاتی کرێکاران) خەباتی دەکرد.\nمامۆستا و چالاکوانی سەندیکایی فێرناند لوریۆ و ڕۆژنامەنووس بۆریس سۆڤارین، یاداشتی پێوەندیکردن بە (کۆمۆنیستی نێونەتەوەیی) (IC)یان نووسیبوو، بەڵام لە بەر زیندانی بوونیان، لە کاتی کردنەوەی کۆنگرە ئامادە نەبوون، کە بەشێک لەو ئەندامە زۆرانە بوون دوای بەهاری (1920) بە تۆمەتی ئەگەری دەستبوون لە (پیلانێک)ی روسیا، دەستگیر کرابوون. هەر وەک لە کاتی بایکۆت، بۆ سەرکوتکردنی کریکارانی هێڵی ئاسن سوودیان لە قسەی پووچی (هەڕەشە لە ئاسایشی حکوومەت) وەرگرت و زۆر بە ئاسانی (15) هەزار کرێکارییان لە سەر کار دەر کرد.\nلەو کاتەدا حیزبی کۆمۆنیست چەکەرەی دەکرد و دەبوایە لە بەردەم زەربە توندەکانی (حکومەتی بۆرژوازی) خۆی بگرێت و هاوکات چاودێری ئاسایشی ناوخۆی خۆیشی بکات، کە ئامانجی هەڕەشەی ئەو پێگەخوازانەبوون، کە دەیانەویست هەژموونی بە سەردا بکەن. ئەم بابەتە وایکرد لە ناو حیزبدا، جەخت لە بوونی دیسپلین بکرێتەوە.\nبنەمای (سەنترالیزمی دیموکراسی) یەکیک بوو لەو (21) مەرجەی پێوەندیکردن بە (کۆمۆنیستی نێونەتەوەیی)ەوە کە لە بەڵشەفیکەکان لە کۆنگرەکەیاندا لە (تەمووزی 1920) دەنگیان بۆدا: (کاتێک حیزبی کۆمۆنیست لەم بارودۆخە سەختەی شەڕی ناوخۆدا دەیتوانی ڕۆڵی خۆی ببینێت، کە وەک دیسپلینی سەربازی، ڕێکخراوترین ڕێکخراو و دیسپلینی پۆڵایینی هەبێت).\nئەم داوا سەرقاڵییە دەربارەی زەروریبوونی داکۆکیکردن لە شۆڕشی روسیا و ئەو شۆڕشانە بوو لە ئەورووپا سەرییان هەڵدەدا و چاوەڕوانیگەلێک کە چالاکوانانی فەرەنسی هەیانبوو و پێیان وابوو بە کارهێنانی بۆچوونی سۆسیالیستەکان، پێویستی بە ڕێکخستنێکی توندوتۆڵە. چالاکوانەکان لەو باوەڕەدا بوون کاتی قسە نەماوە و کردار شەرتە. بۆنموونە، نوێنەرێکی (Oise-et-Seine) گوتی: (قسە هەزارە، بەڵام دوانی بەکارە). ئێرنێست دانانت، مامۆستا و نوێنەری پارێزگای وکلوزیش بە نۆرەی خۆی گوتی: (ئێمە نێونەتەوەیی سێیەممان دەوێت، چونکە دەمانخاتە ناو یاساوڕێسای جدییەوە، کە بەشانازییەوە لە بەردەمی سەر دادەنەوێنین و نامانەوێت حیزبی سۆسیالیست ماڵێکی گەورەبێت، هەر کەسێک بیەوێت خۆی پێدابکات، چی ویست ئەنجامی بدات، یان ئاشی ئاو لێبڕاوبێت. ئێمە بۆیە نیونەتەوەیی سێیەممان دەوێت، چونکە ئیدانەی ڕیفۆرمیزم و ڕابردوویەک کە ماییەی شەرمەزاری ئێمەیە، واتا ڕابردووی سۆسیالیزمی شەڕانی ئیدانە دەکات).\nدامەزراندنی حزبی کۆمۆنیست\nلە دەرەوەی کۆنگرەی تور، کە پێویستبوو مرۆڤ لە ئەفسانەی ڕاستبوونی دوور بکەوێتەوە، حیزبی کۆمۆنیست لە فەرەنسا بە چەند قۆناغێک دامەزرا و خودی ناوی (کۆمۆنیست)یش تا کانوونی دوەمی (1922) پەسەند نەکرا. لە ڕاستیدا ساڵانێکی زۆرتێپەڕی تا حیزبێک دابمەزرێت لەحیزبی سۆسیالیستی پێشوو جیا بێت و لە ژیر کاریگەری وازهێنەران لە حیزبی سۆسیالیست و بە پێی مۆدێلی حیزبی کۆمۆنیستی یەکێتیی سۆڤیەتی جاران گیان بە بەر بەڵشەفیککردنی ساڵی (1925)دا بکاتەوە. ئەو سەرۆکانەی لە (بەشی فەرەنسی کرێکارانی نێونەتەوەیی) (SFIO) هاتبوون، وەک لودۆڤیک ئۆسکار فرۆسار، یەکەم سکرتێری گشتی حیزب تا ساڵی (1923)، وازیان لە ڕێکخراوێک هێنابوو کە لەودا خەباتێگڕی سەندیکایی ئازادیخوازی وەک پی یەر مۆنات، هەڵەچنی چاپخانە، دەر کرا بوو. زیاتر دامەزرێنەرانی وەک سۆڤارین و لۆریۆ، بە ویستی خۆیان یان بە زۆر، لەو حیزبە دوور کەوتنەوە، کە وردە وردە دیموکراسییەکەی بەرەو نەمان چوو.\nلە کاتێکدا (SFIO) کەوتبوە ژێر دەسەڵاتی دەستەبژێران و ڕووناکبیران و کەسانی پرۆفیشناڵ و ئازادەوە و ژمارەیەکی زۆر پارێزەر و ڕۆژنامەنووسی تێدابوو، کۆمەڵێک سەرکردەی کرێکاری لە ناوەڕاستی بیستەکان، حیزبی کۆمۆنیستییان دامەزراند. ڕێکخراوەکە لە چەند ڕێکخستنێک لە ناو دامەزراوەکان پێکهات کە (SFIO) ستراکچەری بەشە ناوخۆییەکانی لێ دروستکردن و لە ناو ئەندامەکانی دەستی بە کاری سەندیکایی کرد. حیزب لە ژێر گوشاری (کۆمۆنیستی نێونەتەوەیی)، کاندیدەکانی هاندا بەشداریی لە هەڵبژاردندا بکەن. پییەر سمار، سەندیکایی شۆڕشگێڕی پێشوو و ساڵی (1920) لە هێڵی ئاسن دەرکرابوو، لە ساڵی (1924) بە سکرتیری گشتی حیزب هەڵبژێردرا.\nهەروەها کۆمۆنیستەکان لە ژێر گوشاری مۆسکۆ بەگژ کۆڵۆنیالیزمدا چوونەوە، لە کاتێکدا (SFIO) تا ئەوکاتە ئەوەندەی بەس بوو ڕەخنە لە کۆڵۆنیالیزم بگرێت. بەم شیوەیە، کۆمۆنیستەکان داوای چوونە دەرەوەی فەرەنسایان لە مەراکیش کرد و لە شەڕی (ڕیف) لە ساڵی (1925 و 1926) پشتیوانیان لە عەبدولکەریم ئەلختابی کرد. (هاوپەیمانی نێوان کۆڵۆنیالەکان) کە لە سەرەتای ساڵی (1922) دامەزرا، لایەنگرانێکی لە کۆڵۆنیالی فەرەنسی لە دەوری یەکسانی سیاسی و کۆمەڵایەتی (کاری یەکسان، مافی یەکسان) کۆ کردەوە. بەشی هیند و چینی ئەم هاوپەیمانییە لە ژێر چاودێری نگوین ئای کویوک (هۆشی مینە) کە لە ئەیلوولی (1945) بوە سەرۆک (کۆماری دیموکراتی ڤێتنام)، لە ساڵی (1925) کاندیدی سەرۆکی شارەوانی پاریس بوو. (کۆمۆنیستی نێونەتەوەیی) بۆ هاوپێوەندی نێوان نەتەوەکان زیاد کرا و بە هاوشان دانانیان و هاوکاریکردنی چالاکوانانی، ڕەوتی دژە کۆڵۆنیالی، پان ئەفریقیی و دژە ڕەگەزپەرستی دروست کرد.\nچالاکییە کۆمۆنیستییەکان لە ئاستی جیا جیاو لە ناو ڕایەڵە فرەنەتەوەیی و شارەکانی فەرەنسا ئەنجامدرا، کە لە سییەکان بە هاوتەریبی دامەزراوەکانی پەیوەست بە سەرۆک شارەوانییەکانی (سوور) ڕایەڵەیەک لە ئەنجومەنی هاوڕێیەتی پێکهات و سەریکێشایە قەڵەمبازێک لە لایەنگران. گونجاندنی پەیامی کۆمۆنیستی لەگەڵ واقیعیەتی کۆمەڵگای فەرەنسی بووە هۆی تەشەنەکردنی ئەم پەیامە لە قەڵا کرێکارییەکانی وەک کارگەکانی ڕینۆ لە بیانکۆی خۆرئاوای پاریسەوە بۆ ناو گوندەکانەوە و وەڵامی ویستی بەرگریکردن لە خاوەندارییکردنی تایبەتی خێزانی دایەوە و لە سەرقاڵ بوونیان بە زەوییەکان، توشی بارودۆخێکی ناسکی کردن. ئەلفرید کۆستنی کرێکاری پێشووی کارگەی دروستکردنی ڕینۆ و کاندید لە بولوین – بیانکور لە ناو نوێنەرانی نوێی کۆمۆنیستی دابوو کە ساڵی (1936) لە سەردەمی (بەرەی جەماوەریی) هەڵبژێردرا و ماریۆس وازیلس، جووتیاری نموونەیی لە سەندیکای کشتوکاڵی، لە کورز هەڵبژێردرا.


1 Chronicles 4 KJV - یەکەم پوختەی مێژوو 4 KSS | Biblica América Latina\n1 Chronicles 4 KJV - یەکەم پوختەی مێژوو 4 KSS\nیەکەم پوختەی مێژوو 4\n2 ڕەئایای کوڕی شۆڤاڵیش یەحەتی بوو، یەحەتیش ئەحومەی و لاهەدی بوو، لەمانیشەوە خێڵەکانی چۆرعاتی دروستبوون.\n3 ئەمانەش کوڕەکانی عێتام بوون:\nیەزرەعیل، یەشما و یەدباش، ناوی خوشکەکەشیان هەچەلەلپۆنی بوو. 4 پەنوئێلیش باوکی گەدۆر و عێزەریش باوکی حوشا بوو.\n5 ئەشحووری باوکی تەقۆعە دوو ژنی هەبوو، حەلا و نەعەرا.\n6 نەعەراش ئەحوزام، حێفەر، تێمەنی و هەئەهەشتاری بۆ خستەوە، ئەمانە نەوەکانی نەعەرا بوون.\n7 کوڕەکانی حەلا:\nچەرەت، چۆحەر و ئەتنان. 8 قۆچیش باوکی عانوڤ و هەچۆڤێڤا بوو، هەروەها باپیرە گەورەی خێڵەکانی ئەحەرحێلی کوڕی هاروم بوو.\n9 یەعبێچیش لە براکانی پایەدارتر بوو و دایکیشی ناوی لێنا یەعبێچ[a]، گوتی: «چونکە بە ئازارەوە بووم.» 10 یەعبێچ بۆ خودای ئیسرائیل هاواری کرد و گوتی: «خۆزگە بەڕاستی بەرەکەتدارم دەکەیت و سنوورەکانم فراوان دەکەیت و دەستت لەگەڵمدا دەبێت هەتا لە خراپە بمپارێزیت و ئازارم نەدات.» خوداش ئەوەی پێدا کە داوای کرد.\n11 کەلووڤی برای شوحاش مەحیری بوو، مەحیریش باوکی ئەشتۆن بوو، 12 ئەشتۆنیش بێت‌ڕافا و پاسێیەح و تەحینای باوکی عیر ناحاشی[b] بوو. ئەمانەش پیاوانی ڕێخا بوون.\n13 کوڕەکانی قەنەز:\nحەتەت و مەعۆنۆتەی. 14 مەعۆنۆتەیش عۆفرای بوو و\nکە باوکی گێی حەراشیم[c] بوو، شوێنەکەش ناوی ئەوە بوو چونکە دانیشتووانەکەی پیشەوەر بوون.\n15 کوڕەکانی کالێبی کوڕی یەفونە:\nکوڕەکەی ئێلە ناوی قەنەز بوو.\n16 کوڕەکانی یەهەلەلئێل:\n17 کوڕەکانی عەزرە:\nیەتەر، مەرەد، عێفەر و یالۆن. یەکێک لە ژنەکانی مەرەد بە مریەم و شەمەی و یەشباحی باوکی ئەشتەمۆعی سکی پڕ بوو، 18 ئەمانە کوڕەکانی بیتیای کچی فیرعەون بوون، کە مەرەد هێنای، ئەو ژنەشی کە لە هۆزی یەهودا بوو، یەرەدی باوکی گەدۆر و حەڤەری باوکی سۆخۆ و یەقوتیێلی باوکی زانۆوەحی خستەوە.\n19 هۆدیا خوشکی نەحەمی هێنا و ئەم کوڕانەی بوو:\n20 کوڕەکانی شیمۆن:\n21 کوڕەکانی شالەحی کوڕی یەهودا ئەمانە بوون:\nئێری باوکی لێخا؛ لەعدای باوکی مارێشا، هەروەها باپیرە گەورەی ئەو بنەماڵانە بوو کە کاری کەتانیان دەکرد و لە بێت‌ئەشبێعە دەژیان؛ 22 یۆقیم؛ خەڵکی کوزێڤا؛ لەگەڵ یۆئاش و ساراف، ئەوانەی کە لە مۆئاب و یاشوڤی لەحەم فەرمانڕەوایەتییان دەکرد. ئەم ڕەچەڵەکنامەیە لە کۆنەوە تۆمار کرابوو. 23 ئەوانە ئەو گۆزەکەرانە بوون کە دانیشتووانی نەتاعیم و گەدێرا بوون، لەوێدا نیشتەجێ بوون و کاریان بۆ پاشا دەکرد.\n24 نەوەکانی شیمۆن:\n25 شەلوم کوڕی شائوول بوو، میبسام کوڕی شەلوم، میشماع کوڕی میبسام.\n26 نەوەکانی میشماع:\n27 شیمعیش شازدە کوڕ و شەش کچی هەبوو، بەڵام براکانی کوڕی زۆریان نەبوو و هەموو خێڵەکانیشیان وەک نەوەی یەهودا زیادیان نەکرد. 28 لە بیری شابەع، لە مۆلادا، لە حەچەر شوعال، 29 لە بیلهە، لە عەچەم، لە تۆلاد، 30 لە بتوئێل، لە حۆرما، لە چیقلەگ، 31 لە بێت‌مەرکاڤۆت، لە حەچەر سوسیم، لە بێت‌برئی و لە شەعەرایم نیشتەجێ بوون. ئەمانە شارۆچکەکانیان بوون، هەتا کاتی بەپاشابوونی داود. 32 دەوروبەریشیان عێتام، عەین، ڕیمۆن، تۆخەن و عاشان، پێنج شارۆچکە بوون. 33 لەگەڵ هەموو گوندەکانیان لە چواردەوری ئەو شارۆچکانە هەتا بەعەلات. ئەمانە شوێنی نیشتەجێبوونیان بوون، ئەمانیش ڕەچەڵەکنامەیان تۆمار کرابوو.\n34 مەشۆڤاڤ، یەملێک، یۆشای کوڕی ئەمەسیا، 35 یۆئێل، یێهوی کوڕی یۆشیڤیای کوڕی سەرایای کوڕی عەسیێل، 36 هەروەها ئەلیۆعێنەی، یەعقۆڤا، یەشۆحایا، عەسایا، عەدیێل، یەسیمیێل، بەنایا و 37 زیزای کوڕی شیفعیی کوڕی ئەلۆنی کوڕی یەدایای کوڕی شیمریی کوڕی شەمەعیا.\n38 ئەمانە کە ناویان هاتووە، سەرۆک خێڵەکانیان بوون و بنەماڵەکانیان زۆر پەلیان هاویشتووە، 39 بۆ گەڕان بەدوای لەوەڕگا بۆ مەڕوماڵاتەکانیان هەتا ڕۆژهەڵاتی دۆڵەکە ڕۆیشتن هەتا گەیشتنە گەدۆر. 40 ئینجا لەوەڕگایەکی بەپیت و چاکیان دۆزییەوە و خاکەکەش بەرفراوان و ئاشتی و ئاسوودەیی تێیدا بەرقەرار بوو، هەروەها هەندێک لە حامییەکان پێشتر لەوێ نیشتەجێ بوون.\n41 ئەوانەی ناویان هاتووە، لە ماوەی پاشایەتی حەزقیای پاشای یەهودا هاتن و پەلاماری چادرەکانی حامییەکان و ئەو مەعونییانەیان دا کە لەوێدا بوون و بە تەواوی قڕیان کردن[d]. هەتا ئەمڕۆش هیچ مەعۆنییەکی لێ نییە، بەڵکو لە جێی ئەوان نیشتەجێ بوون، چونکە لەوێدا لەوەڕگای لێبوو بۆ مەڕوماڵاتەکانیان. 42 هەروەها لەوان لە نەوەی شیمۆن پێنج سەد پیاو چوون بۆ ناوچە شاخاوییەکانی سێعیر، بە ڕابەری کوڕەکانی یەشعی کە ئەمانە بوون: پەلەتیا، نەعەریا، ڕفایا و عوزیێل. 43 لە پاشماوەی عەمالێقییە هەڵاتووەکانیان دا و هەتا ئەمڕۆ لەوێدا نیشتەجێ بوون.\n4:9 یەعبێچ لەو وشە عیبرییەوە نزیکە کە بە واتای ئازار دێت.\n4:12 دەشێت ناوی کەسێک یان شارێک بێت، (شاری ناحاش).\n4:14 گێی حەراشیم واتە دۆڵی پیشەوەران.\n4:41 قڕیان کردن: لە زمانی عیبری ئەم زاراوەیە دەگەڕێتەوە بۆ شتێک یان کەسێک کە دەبەخشرێت بە یەزدان، زۆر جار بەخشینەکە بە تەواوی لە ناودەبردرێت.